«Саноат корхоналарида мавжуд чанг-газларни тутиб қолиш ускуналари маънан ва жисмонан эскирган», — Экология қўмитаси\nЯшил сайёра 20 апрел 2021 405\nАОКАда Давлат экология қўмитаси Ахборот хизмати раҳбари Озод Ражабов иштирокида брифинг ўтказилди.\nУнда 2021 йил 12 апрель куни қабул қилинган “Ўзбекистон Республикаси ҳудудида атроф табиий муҳитни муҳофаза қилишнинг иқтисодий механизмларини янада такомиллаштириш тўғрисида”ги Вазирлар Маҳкамаси қарори ҳақида маълумотлар берилди.\n“Ифлослантирувчи тўлайди” тамойилини ҳаётга янада кенгроқ жорий этиш мақсадида қабул қилинган қарорда компенсация тўлови объекти ҳисобланадиган ва ҳисобланмайдиган фаолият турлари ажратиб кўрсатилган. Қандай ҳолларда кўпайтирилган (камайтирилган) компенсация тўлови ундирилиши аниқлаштирилган.\nҚарор билан “Ўзбекистон Республикаси ҳудудида атроф табиий муҳит ифлослантирилганлиги ва чиқиндилар жойлаштирилганлиги учун компенсация тўловларини қўллаш тартиби тўғрисидаги Низом” ҳам тасдиқланди. Мазкур Низом талаблари 2021 йил 15 июлдан бошлаб кучга киради.\nМеталлургия, энергетика, нефть-газ ва кончилик саноати корхоналари, қурилиш материаллари ишлаб чиқаришга ихтисослашган заводлар ҳамда автотранспорт воситаларидан чиқаётган зарарли моддалар атмосфера ҳавосини ифлослантирувчи асосий манбалар ҳисобланади.\nСўнгги пайтларда атмосфера ҳавосига чиқарилаётган ифлослантирувчи моддалар миқдори тобора ортиб бораётгани саноат корхоналаридаги чанг-газларни тозалаш ускуналари 10-15 йил аввал ўрнатилган бўлиб, улар маънан ва жисмонан эскирганлиги билан боғлиқ.\nҲозирги кунда фаолият кўрсатаётган саноат корхоналарида мавжуд чанг-газларни тутиб қолиш ускуналарининг самарадорлиги атиги 86 фоизни ташкил қилмоқда. Атроф муҳитни муҳофаза қилиш Концепциясида эса атмосфера ҳавосини ифлослантирувчи стационар манбаларда самарадорлиги 99,5 фоиздан паст бўлмаган қурилмалар ўрнатилишини таъминлаш белгиланган.\n# Экология ва атроф-муҳитни муҳофаза қилиш давлат қўмитаси


15 НОЯБРЬ КУНИ МАМЛАКАТИМИЗДА КУТИЛАЁТГАН ОБ-ҲАВО МАЪЛУМОТИ\nТашкент +7° Sun 00:16\n“Ҳорманг, қалби дарё пахтакорлар!”\nМирзиёев ва Путин Қозоғистонда Назарбоев билан учрашди\nҚандай беморлар амбулаторияда даволанишда имтиёзли дори воситалари билан таъминланади?\nФазлиддин Ғоибназаров навбатдаги жангига тайёр\nЁшларимизда ватанпарварлик туйғусини оширишга кўмак бергувчи яна бир китоб нашр этилди\nДобавлено: 14.11.2017, 12:53\nРеспублика Гидрометреология марказининг хабар беришича, 15 ноябрь куни Тошкентда ҳаво ўзгариб туради, ёғингарчилик бўлмайди. Ғарбдан секундига 5-10 метр тезликда шамол эсади. Кечаси 3-5, кундузи 11-13 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5 даража илиқ, айрим жойларда 3 даражагача совуқ, кундузи 7-12 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5, кундузи 10-15 даража илиқ, Навоий вилоятининг шимолида кечаси 3 даража совуқ, 2 даража илиқ, кундузи 7-12 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Ғарбдан секундига 7-12 метр тезликда шамол эсади. Кечаси 0-5, кундузи 10-15 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, баъзи туманларда ёмғир ёғиши мумкин. Ғарбдан секундига 7-12 метр тезликда шамол эсади. Кечаси 5-10, кундузи 10-15 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Ғарбдан секундига 5-10 метр тезликда шамол эсади. Кечаси 2-7, кундузи 5-10 даража илиқ бўлади.\nРеспубликамизнинг тоғли ҳудудларида ҳаво ўзгариб туради, айрим туманларда ёғингарчилик бўлиши мумкин. Ғарбдан секундига 7-12 метр тезликда шамол эсади. Кечаси 2-7, кундузи 5-10 даража илиқ бўлади.\nФирибгар Муниса Ризаева концертига сотилган 48 млн сўмлик чипта пулларини ўзлаштириб юборган\nРақибаси билан суратга тушган модель мукофотдан маҳрум бўлди\nЮз ёшли кампир турмушга чиқди\nЭлнур Абдураимов иккинчи жангида ҳам рақибини нокаутга учратди\nЁмғир тинмаган кун\n«Алимент тўлайсизми, дада?»\nНаманганда қоидабузар ҳайдовчи аёлнинг дугонаси сўроққа тутилди (видео)\nТадбиркор лицензиясиз фаолият юритиши мумкинми?\nҲеч қаерда ишламаган шахслар ҳам пенсияга чиқиши мумкинми?\nОйбек ва Нигора жуфтлигидан янги фотожамланма\n“Хайрли оқшом”да coffee break!\n«Озсам, эрим қайтадими?»\nҲаётингизни яхши томонга ўзгартирувчи 5 одат\nGM Uzbekistan "Lacetti" автомобили учун имтиёзли кредитларни эълон қилди\nНавоийдаги саунада қинғирликлар фош этилди\nРоссия Федерацияси Президенти Тошкентда қандай кутиб олинди (видео)\n"Каптива"да 9 ёшли ўғли билан уйидан чиқиб кетган аёл топилди\nВладимир Путин Ўзбекистонга йўл олмоқда


С.АЛИБАЕВ: «Ўзбекистонлик футболчилар камида Украина ёки Россияда тўп тепишлари керак» (II) / CHAMPIONAT.asia\nС.АЛИБАЕВ: «Ўзбекистонлик футболчилар камида Украина ёки Россияда тўп тепишлари керак» (II)\n02 окт 15:30\nФутболчиликдан машҳур агент даражасига кўтарилган мутахассис иштирокидаги интерьвюнинг иккинчи қисмини мутола қилинг.\n- Ўзбек футболи тарбияланувчиси сифатида бизнинг истеъдодларга қандай баҳо берасиз?\n- Ўзбекистонда ҳар доим, кеча ҳам, бугун ҳам, эртага ҳам яхши ўйинчи бўлган ва бўлади. Фақат уларни тўғри йўлга йўналтириш керак холос. Авваллари турли-туман ҳалқаро мусобақаларда қатнашардик. Биз ёшларга бу катта тажриба берар эди. Доимий тарзда ўйин амалиётини ошириш орқали ёшларни кучли футболчи қилиб тарбиялаш мумкин. Мени ўзим икки маротаба спартакиадада қатнашганман. Жуда кучли мусобақа бўлар эди. Кейин яхши легионерлар келишарди. Тўғри, у пайтда Россия ёки Украинадан келадиган футболчилар легионер ҳисобланмасди.\n- Тўғри айтасиз, яхши легионер - бу яхши чемпионат. Лекин бизга келаётган легионерларнинг жуда катта қисмидан ўзимизникилар минг маротаба яхшилар. Улар 5-7 минг АҚШ долларидан кам бўлмаган маошга тўп тепишяпти. Шу пулга ҳақиқатдан ҳам легионер мақомига мос ўйинчи топса бўладими? Нуқул бизга иккинчи сорт легионерларини ўтказиб кетишяпти...\n- Нима учун бўлмас экан? Мен клубларингизни қандай тартибда ишлашларини яхши билмайман. Агар бирор ким менга мурожаат қилса, марҳамат! Бу пулга яхши ўйинчилар Ўзбекистонга келишади. Ўзбекистон иқлими ва табиати билан ҳам кўпчиликни ўзига жалб қила олади.\n- «Бунёдкор» билан яқиндан танишишга улгурдингиз. Пишурнинг ўйини ўхшаганига асосий сабаб «Бунёдкор» ҳужумларни қанотдан ташкил қилишида бўлди, тўғрими?\n- Ҳа. Мен ҳам аввало мижозим борадиган жамоани ўрганаман. Мураббийи билан гаплашаман, қандай тактикада ҳаракат қилади. Шунга қараб ўйинчи тавсия қиламан. Агар сиз берадиган футболчи захирада ўтириб қоладиган бўлса ундан наф бўлмайди. Қуруқ пул ишлаш мумкин, аммо ўйиндан роҳат олиш бу бошқа.\n- Агар «Бунёдкор» ўйинини кўрган бўлсангиз, мен Блажични Алибобо Раҳматуллаевдан устун деб билмайман. Унга берилган имконият ўзимизникига берилса ундан фойда кўпроқ бўлармиди?\n- Боя Ўзбекистон истеъдодларга бой деб бекорга айтмадим. «Бунёдкор» билан танишиб шунга амин бўлдим-ки, Раҳматуллаевдан ташқари Сардор Рашидов ва Дилшод Жўраевга катта эътибор бердим. Агар бу уч футболчи юлдузлик касалига учрамасдан, фақат ва фақат меҳнат қилсалар уларнинг келажагини юқори чемпионатларда кўряпман. Мен футболчини ўйин давомида кузатмайман. Аввало унинг инсоний жиҳатини ўрганаман. Кейин машғулотга бўлган муносабати ва у ерда қандай ишлашига қарайман. Баъзи футболчилар агент келди деб ҳаяжонланишади ёки ўйинни ўз қўлига олгиси келади. Шунинг учун мен уларни босимдан ҳоли бўлишлари учун исталган пайтда пайдо бўлиб, пана жойда кузатаман. Менимча, Раҳматуллаевда бироз ўзгариш бўлган. Сўнгги ой давомида у яна ўз устида ишлашни бошлади ва мана Кубок финалида майдонга тушди. Ёшликда ўзи шунақа бўлади. Катталарнинг маслаҳати эриш туюлиши мумкин. Аммо катталар билмасдан гапирмайди. 20-30 ёш оралиғида футболчи ўзидан бошқасини эшитгиси келмайди. Бу уч футболчига яхшилаб эътибор берилса ва улар масъулиятни ҳис қилсалар, МТЖ учун ҳам фойда. Рашидов борасида Қосимов билан гаплашдим. Битта ўйиндаги хатосига қараб уни захирага ўтказиб қўйиш керак эмаслиги, кетма-кет 5-6та ўйинга туширишни айтдим. Бу борада «Пахтакор»да бироз бошқачароқ ҳолатга гувоҳ бўлдим. Сочи жингалак бола (Акбар Исматуллаев) марказда яхши ҳаракат қилар экан. Хато қилса ҳам кейинги ўйинда майдонга тушади. Чунки жамоанинг стратегияси шундай. «Бунёдкор»да эса яхши ўйинчилар кўп, хато қилган ўйинчини бемалол алмаштириши мумкин. Ўзбекистон чемпионатининг аксар ўйинларини интернетда кўрсатишади, мана шу ўйинлардан келиб чиқиб уларни яхши биламан.\n- Шу ерда филиал очишни ўйлаб кўрмадингизми?\n- Мен бир ўзим ишлайман. Бу ерда филиал очадиган бўлсам кимнидир ишга олишим керак бўлади. Лекин у футболни менинг кўзим билан кўра оладими? Мен сизга бир нарсани айтаман. 2000 йилларда «Навбаҳор»да қандай таркиб бор эди ёдингиздами? Ўша ўйинчиларни жуда кўпчилиги Россияда эмас, ундан зўр чемпионатда ўйнашга қодир эдилар. Анвар Солиевга Англия клублари жиддий қизиқишди. Аммо бизнинг футболчиларимизни ўзини жуда босиқ тутиши, уялиши катта трансферларга тўсиқ бўляпти. Футболчида характер бўлиши керак. Ундан ташқари тил ўрганишни ҳам канда қилмасликлари керак.\n- Ўзбекистон футболида тарбия олдингиз, Украинада фаолиятни давом эттирдингиз. Шароитлар бир хил дейлик, ўзбек боласи муваффақиятга эриша оладими?\n- Нега энди йўқ? Ўзбекистонда яхши ўйинчилар тўлиб ётибди. Бу шунчаки гап эмас, ҳақиқатдан ҳам, Ўзбекистонда яхши ўйинчилар кўп. Ўзбекистонлик футболчилар камида Украинада ўйнашлари керак, кейин кучи этса Россияда. Бошқа чемпионатга ўтишни маъқул кўрмайман. Чунки савия ва истеъдоддан келиб чиқиб улар буни уддалай олишади. Яқин авлодни олайлик, Макс ҳаммага намуна. Денисов ва Аҳмедов. Суркиснинг шахсан ўзи «Динамо» учун Одилни олиб келишни истаганди. Бу трансфернинг амалга ошишида томонлар келиша олишмади. «Пахтакор» ўз меҳнатига яраша ҳақ олишни истади, «Динамо» эса йўқ. Мен битта ўзбекни ўрнини, иккинчиси билан тўлдириш кераклиги айтдим. Макс кетди, Одил келди. Бу ерда «Анжи» чиқди. Кейин Денисовни ўз сафларига қўшиб олишни исташди. Аммо Виталий Украинада «Днепр»дан бошқа жамоада ўйнамасликка ваъда бергани учун трансфер амалга ошмаслиги маълум эди. Мана ҳозир Аҳмедов Россиянинг энг кучли ўйинчиларидан бир ва энди унга бир пайтлар сўралган суммадан анча катта бўлган пулни беришга тайёрлар. Четга чиқиб топ клубларда ўйнаши мумкин бўлган футболчилар ичида Суюновни алоҳида ажратиб кўрсатишим мумкин. Зўр «боец» эди. Афсуски, ўз пайтида олий лигани тарк этмади. Ўзбекистонда мен бир футболчини кўз остига олиб қўйганман (футболчи мақолани ўқиб, юлдузлик касалига учрамаслиги учун унинг номини ёзмасликка қарор қилдим). Кузатишда давом этайлик-чи, балки трансфер амалга ошиб қолар.\n- Бу бизни Россия ва Украинада бренд сифатда қабул қилмасликлариданми?\n- Балки. Мана «Динамо» Киев сўнгги йилларда ишлатган пулларни ҳисобласак 100 миллион евродан ошяпти, «Металлист»ники 25 миллионга тенг. Ҳозир ким нечанчи ўринда? «Металлист» номларни эмас, футболчиларни йиғди. Якунда иш ўз самарасини берди. «Динамо» эса бурни тагидаги мураббийни ҳам кўрмади. Мен уларга кўп бора Кучукни мураббийлик постига таклиф қилиш кераклигини айтдим, аммо номи чиқмаган мутахассисга ишон билдиришни лозим топмадилар. Кучук жуда кучли мутахассис. Уни бугунги кундаги иши, қандай мураббий эканлигини айтиб турибди.\n- Англия қизиққан Солиев, Россияда ном қозонаётган Аҳмедов... Наманган фарзанди сифатида Наманганни сири нимада?\n- Наманганнинг ҳар бир туманида футболни севишади. Тўрақўрғон, шаҳар марказида, Чустда ҳамма-ҳамма ҳудудида кучли жамоалар бўлар эди. Уларга қарши ўртоқлик учрашувлари ўтказиларди. Асосий рақиб Фарғона бўларди. Буни болалар томоша қилар эдилар. Ула ҳам шулар қаторида ўйнашни истардилар.\n- Ҳозир эса Наманган футболига ҳавас қила олмайсиз. Нафақат Наманган, бошқа вилоятларда ҳам истеъдодлар сўниб боряпти.\n- Сурхондарёни эслашим мумкин. Жуда кучли футболчилар чиқишди бу вилоятдан. Болалар футболига катта эътибор бериш керак.\n- «Насаф»да Демьяненконинг иши кўриндими?\n- Ҳм, йўқ. Демьяненко гап йўқ, зўр футболчи бўлган, аммо мураббий сифатида унинг ишини кўрмаганман.\n- Сўнгги йилларда олий лигамизнинг савияси тушиб кетяпти. Агар футболчилар кетаверса, мухлислар кимни кўришади?\n- Сербияда худди шундай. Ҳамма яхши ўйинчилар чет элга чиқиб кетганлар, Лекин ўйинларга мухлис келади. Легионер футболчиларингиз кўпайгани сари терма жамоангиз кучайиб бораверади. Бунинг учун стадионларда турли-туман қизиқарли ўйинлар ўтказилсин. Мухлисларнинг кўнглига қараб иш тутишсин.\n- Ўзбекистон агентлари билан алоқангиз борми?\n- Фақат Равшан Салимовни танийман.\n- Пишурдан кейин Сизга бошқа клубларимиз таклиф билан чиқмадими?\n- Ҳозирча йўқ. Балки улар мен ҳақимда ахборотга эга эмасдирлар. Лекин ҳақиқатдан ҳам легионер мақомига мос ўйинчи керак бўлса, ёрдам беришим мумкин.\n- Пишурнинг кейинги режалари қандай?\n- Биз аввало клубдан таклиф кутишимиз керак. Пишурга Ўзбекистон жуда ёқди. Унинг яқинларига Ўзбекистон бегона эмас. Фарзанди эса ундан кейинги йилни ҳам Тошкентда ўтказишни сўраяпти.


Ўзбекистонда 9 хонали рақамли тизимга ўтиш нима беради? - Zamin.uz\n19:38 / 18.08.2018\nБундай шароитда мавжуд 8 хонали телефон рақамлари тизимида етишмовчиликлар бўлди, деб хабар бермоқда Ахборот технологиялари ва коммуникацияларини ривожлантириш вазирлиги ахборот хизмати.\nЎзбекистон Республикасида телекоммуникация тармоқларида рақамлаш «Ўзбекистон телекоммуникация тармоқларини рақамлаш тизими ва режаси» RH 45-101:2013 бошқарув ҳужжатига мувофиқ амалга оширилади. Мазкур ҳужжат дунё тажрибаларини инобатга олган ҳолда Халқаро электралоқа уюшмаси тавсияларига кўра ишлаб чиқилган. Унда Ўзбекистон Республикасининг телекоммуникация тармоқларида 8 хонали рақамдан 9 хонали рақамга ўтиш назарда тутилган.\n2013 йилда «Ўзбекистон телекоммуникация тармоқларини рақамлаш тизими ва режаси» RH 45-101:2013 бошқарув ҳужжати қабул қилинди. Унда Ўзбекистон Республикасининг телекоммуникация тармоқларида 8 хонали рақамдан 9 хонали рақамга ўтиш назарда тутилган.\nИккинчи босқичда шаҳарлараро ва телефон алоқасининг шаҳарлараро код рақамлари «8» ва «8-10» «0» ва «00» кодларига алмаштирилди.\nБунда аҳолини, хусусан, ОАВларни хабардор қилишга катта эътибор қаратилмоқда.\n- Ўзбекистон Республикаси абонентларининг хориждан қўнғироқ қилиш тартиби. Ушбу тартиб аввалгидек қолади: + 998 АВ ХХХХХХХ, + бу хориж мамлакатидан халқаро алоқага чиқиш белгиси, 998 Ўзбекистон коди, АВ Ўзбекистон оператори ёки шаҳари коди, ХХХХХХХ эса абонент рақами. Провайдерлар абонентлари («EAST TELECOM», «BUZTON», «SARKOR TELEKOM» ва «SHARQ TELEKOM») рақамлари бундан мустасно, улар учун АВ 78 коди жорий этилади;\n-7 хонали Ўзбекистон абонентлари рақами, шунингдек, мобил ва симли телефон алоқа абонентларининг халқаро форматдаги абонент рақами (998 АВ ХХХХХХХ ёки АВ ХХХХХХХ);\n-Вазирликлар, ташкилотлар, хўжалик субъектларининг ахборот-маълумот рақамларига қисқа (4 хонали) рақамларни териш тартиби.\nАбонентлар 9 хонали рақамли тизимга ўтишлари чоғида асосий ўзгарадиган жиҳат бу – энди ҳар доим рақамларни тўлиқ теришга тўғри келишидир. Яъни қўнғироқ қилмоқчи бўлган киши рақамни оператор ва ҳудуд коди билан тўлиқ териши керак. Ўз уяли алоқа воситаларига рақамларни коди билан тўлиқ сақлаб қўйган абонентлар учун ноқулайликлар бўлмайди. “Замин” янгиликларини “Одноклассники”да кузатиб боринг\n5-02-2020, 13:59, Технология\nТошкентда 9 хонали телефон рақамига ўтиш бошланмоқда\n10-09-2018, 00:04, Технология\n17-08-2018, 23:05, Технология\nАхборот технологиялари вазирлиги интернет тезлигини ошириш масаласида иш олиб бормоқда\n15-03-2018, 21:38, Технология\n1-02-2018, 06:00, Технология\n26-10-2016, 15:31, Технология\nЯнгиликлар » Технология » Ўзбекистонда 9 хонали рақамли тизимга ўтиш нима беради?


Адолатли қайнона — мустаҳкам оила асоси / ADOLAT ижтимоий-сиесий газетаси\nАдолатли қайнона — мустаҳкам оила асоси\nМаълумки, жорий йилда Ўзбекистон “Адолат” социал-демократик партияси томонидан “Маҳалла” хайрия жамоат фонди билан ҳамкорликда “Адолатли қайнона” республика кўрик-танлови ўтказилди. Халқимиз учун муқаддас бўлган оила асосларини янада мустаҳкамлаб, хонадонларида тинчлик-хотиржамлик, аҳиллик ва ўзаро ҳурмат муҳитини ярата олган, ҳаёт сабоқлари билан ёшларга ибрат кўрсатаётган аёлларни аниқлаш ва уларни рағбатлантириш мақсадида ташкил этилган ушбу танлов юртдошларимизда катта қизиқиш уйғотди.\nТанлов жараёнларида иштирокчиларнинг ташаббускорлиги, жамият ҳаётидаги янгиланишлардан хабардорлиги, ғоявий ва мафкуравий жиҳатдан дунёқараши мустаҳкамлиги, миллий ва умуминсоний қадриятларни яхши ўзлаштирганлиги, оила ва жамият, оила ва маҳалла муносабатлари билан боғлиқ бой миллий анъаналар, сермазмун миллий қадриятларнинг илдизларини, аждодларимиз меросини ўрганиш ва оммалаштириш, тарбияда умуминсоний қадриятларнинг ўрнини юксалтириш ва унинг оилада уйғунлашувини таъминлаш, ёш авлодда маънавият, маданият, маърифатни янада юксалтириш орқали оилада баркамол авлодни шакллантиришда ибратли ҳаётий тажрибага эга эканлигига эътибор қаратилди.\nТаъкидлаш лозимки, мазкур кўрик-танловнинг қуйи босқичлари маҳаллаларда ўтказилиб, унда фарзандлар, набиралар тарбияси, оилада аҳиллик, маънавий муҳит барқарорлиги, ҳаётий тажрибалар борасида бошқаларга ибрат бўлиб келаётган минг нафардан зиёд онахонлар иштирок этишди.\nБелгиланган Низомга мувофиқ, беллашувнинг Қорақалпоғистон Республикаси, вилоятлар ва Тошкент шаҳар босқичи ғолиблари республика босқичининг ҳам ғолиблари ҳисобланиши танловнинг ўзига хос жиҳати бўлди, десак янглишмаймиз.\nМамлакатимиз мустақиллигининг 26 йиллик байрами нишонланаётган кунларда пойтахтимиздаги Миллий матбуот марказида “Адолатли қайнона” республика кўрик-танловининг ғолиблари Ўзбекистон “Адолат” СДП Сиёсий Кенгашининг дипломлари “Адолатли қайнона” кўкрак нишони ҳамда қимматбаҳо совғалар билан тақдирланишди. Партиямиз томонидан “Фидойинг бўлгаймиз сени, Ўзбекистон!” шиори остида ташкил этилган байрам тадбири иштирокчилари билан биргаликда танлов ғолиблари — мўътабар оналарнинг пойтахтимиз марказидаги Мустақиллик ва эзгулик монументи, “Бахтиёр она” ҳайкали пойига гул қўйиш маросимида қатнашганлиги теран мазмун касб этди.\nБиз танлов ғолиблари ва партия фаолларининг фикр-мулоҳазалари билан қизиқдик.\n— Хонадонда катта ёшдагиларнинг илм-маърифатга эътиборли бўлиши оилавий муносабатларга, фарзандлар тарбиясига ижобий таъсир қилади, — дейди наманганлик салкам саксон ёшли Ҳамрохон ая. — Шу фикрларни маҳалладошларимга доим уқтириб, уларни китоб ўқишга ундайман. Асли касбим ўқитувчи, инсон камолотида китобнинг қадрини яхши тушунаман. Фарзандларим, невараларимнинг тарбияси, яхши, ўқимишли инсон бўлиб улғайишида китоблар менинг энг ишончли кўмакдошларим бўлиб келмоқда. Эндиликда бу оилавий анъанамиз маҳалламиз аҳлига ҳам жуда маъқул келганининг гувоҳи бўлаяпмиз. Мен ташкил қилган маҳалла савдо марказидаги китоб дўкони барчага зиё улашаётганидан хурсандман. Муаллимлар ҳар доим ўз касбига ана шундай боғланиб қоладиган, одамларга сабоқ беришдан ҳузур-ҳаловат ва қаноат ҳосил қиладиган инсонлардир. Илмда ҳикмат кўп. Бир-бирини ҳурмат қилиш, меҳр-оқибатли бўлиш, илм-маърифат билан оилалар мустаҳкам бўлади.\nҲаётда ўз ўрнини топган етти ўғил-қизим, келинларим, невара-чевараларимнинг бахтиёрлиги — менинг оналик бахтимдир.\n— “Адолатли қайнона” танлови ғолиблари — республикамизнинг барча вилоятларидан ташриф буюрган оналар билан ёнма-ён туриб, “Бахтиёр она” ҳайкали пойига гул қўйган чоғимизда қалбимда оналикнинг ўзгача бир ҳиссини сездим. Ўзбек аёли эканлигимдан яна бир бор фахрландим. Шу лаҳзаларда ўзбек аёлининг ёрқин тимсолига қараб, хаёлимдан ажиб кечинмалар ўтди, — дейди Тошкент вилоятидан келган ғолиб онахон Роҳила Ярлақабова. — Дарҳақиқат, Ўзбекистон мана шундай матонатли, меҳридарё, бағрикенг, оилапарвар, болажон оналар юртидир. Биринчи Президентимиз Ислом Каримов ташаббуси билан яратилган бу муаззам монумент тасвирида юртимиз аёлларининг ҳаёт мазмуни, бугуни ва эртаси, бахту иқболи мужассам. Ўзлигимизни мангу улуғлаб, ҳар биримизга сабоқ бериб туражак бу улуғ тимсол.\n— Партия лойиҳаси доирасида ташкил этилган ушбу кўрик-танлов ҳаёт йўлидаги синашта сабоқларни барчага, айниқса, ёш оилаларга ибрат қилиб кўрсатгани билан аҳамиятли бўлди, — дейди қорақалпоғистонлик ғолиб Урхия Танирбергенова. — Ота-боболаримиз оила муқаддаслигига алоҳида эътибор қаратишгани бежиз эмас. Биз оилага суянамиз, ундан куч-ғайрат оламиз, орзу-умидга тўламиз, ҳаётга ишончимиз манбаи шу қутлуғ даргоҳдан бошланади, шу боис уни асраб-авайлаймиз. Ёши улуғ ота-оналар кўпни кўрган инсонлардир. Оилавий ҳаётда у ёки бу масалага, гарчи кичикдай кўринса ҳам, асло бепарволик қилиб бўлмайди. Кичик муаммо беихтиёр катталашиб қолиши мумкин, уни ўз вақтида пайқаб, ҳал қилиш оила ва жамият мустаҳкамлигига хизмат қилади. Ёшларга ана шу каби ҳаёт ҳақиқатларини уқтириш вазифамиз саналади.\n— “Адолатли қайнона” танловининг ўтказилиши оила ва никоҳнинг муқаддаслигини ёш авлод онгига чуқур сингдириш, хонадонларда ҳуқуқий саводхонликни ошириш, адолат тамойилларига қатъий риоя қилиш орқали оилавий ажримларнинг олдини олиш, оила қонунчилиги ва бу борада белгиланган ҳуқуқий меъёрлар, чора-тадбирларнинг жойларда амал қилишига кўмаклашади, деган фикрдамиз, — дейди Тошкент шаҳар партия кенгашининг “Аёллар қаноти” фаоли Зуҳра Бердиева. — Хонадон аъзолари, хусусан, қайнона ва келин муносабатларининг ижтимоий аҳамияти борлигини назарда тутсак, танловнинг ижобий жиҳатлари яққол аён бўлади.\n— Соҳибқирон Амир Темур бобомиз ўз невараларининг тарбиясини Бибихонимга ишониб топширгани ҳақида кўп ўқиганмиз, устозлардан эшитганмиз, — дея ўз фикрини баён этди бухоролик ғолиб Раънохон Ҳамроева. — Фарзандларнинг бувижонлар қўлида тарбияланиши нафақат оилавий шароит тақозоси, балки аждодларимизнинг, ҳаёт тажрибасидан келиб чиқиб, амал қилган эзгу анъаналаридан биридир. Эътибор қилсангиз, кўпинча “бувисининг тарбиясини олган бола ақлли, доно бўлади“, дейишади. Афсуски, бу фойдали ва зарур анъана баъзан эътибордан четда қолмоқда. Тўғри, ҳар бир оиланинг шарт-шароити ўзига хос бўлиши мумкин. Бироқ бунга имкони бор хонадонларда ҳам невараларининг тарбиясига унчалик парво қилмайдиган оналарни учратиб қоласиз. Оқибатда болажонлар телевизор кўрсатувлари ёки телефон, компьютер ўйинлари билан андармон бўлиб қолишмоқда. Фақатгина қайноналикни эмас, аёлларимиз болажонларнинг доно бувиси бўлиш лозимлигини ҳам унутмаслиги, фарзандларига бу борада ҳам ёрдамини аямасликлари зарур, деб ўйлайман. Ҳозирги аксарият катта ёшдагилар бувиси қанчалик меҳрибонликлар кўрсатганлиги, умрига татийдиган тарбия беришганини яхши эслашади. Уларни мультфильмлардаги турли қаҳрамонлар, баъзан тарбиясига путур етказадиган “маслаҳатгўй”лар билан алиштириб бўладими?! Маҳалладошлар билан суҳбатлар чоғида ота-оналарга шу хусусда фикр билдириб, бувижонларни неваралар тарбиясида эзгу анъаналарни давом эттиришга ундаймиз.\n— Мамлакатнинг ривожланиши, миллат тақдири, келажаги кўп жиҳатдан фуқаролик жамиятининг таянч нуқтаси саналмиш оилага боғлиқдир, — дейди танловнинг Сирдарё вилояти иштирокчиси Буҳожар Яриева. — Шу маънода маърифатпарвар аждодимиз Фитратнинг қуйидаги фикрларини келтириб ўтмоқчиман: “Ҳар бир миллатнинг саодати ва иззати, албатта, шу халқнинг ички интизоми ва тотувлигига боғлиқ. Тинчлик ва тотувлик эса шу миллат оилаларининг интизомига таянади. Қаерда оила муносабати кучли интизом ва тартибга таянса, мамлакат ва миллат ҳам шунча кучли ва тартибли бўлади. Агарда бир мамлакатнинг аҳолиси ахлоқсизлик ва жоҳиллик билан оилавий муносабатларини заифлаштириб юборса ва интизомсизликка йўл қўйса, шунда бу миллатнинг саодати ва ҳаёти шубҳа остида қолади”.\nИстиқлол йилларида оила — жамиятнинг асосий бўғини деб эътироф этилди ва оила институтини қўллаб-қувватлашга, унинг ҳуқуқий, моддий ва маънавий асосларини мустаҳкамлашга давлат сиёсатининг устувор йўналиши сифатида эътибор қаратилди. Шуни таъкидлаш жоизки, бу ҳуқуқий асослар фақатгина имконият бўлиб қолмасдан, оиланинг ҳар бир аъзосига жиддий масъулият ҳам юклайди. Бу борадаги меъёрий ҳужжатлар, айниқса, катта ёшдаги инсонларнинг оилага нисбатан маънавий жавобгарлик ҳиссини оширишни тақозо қилади. Шу билан бирга, яратилган ҳуқуқий асосларнинг ҳаётда ўз ифодасини топиши аҳолининг ҳуқуқий маданиятини юксалтиришга боғлиқ жараён эканини алоҳида қайд этиш лозим. Кўрик-танловнинг ижтимоий аҳамияти хусусида шу нуқтаи назардан ёндашиб фикрлаш айни муддаодир.\nСамарқанд вилоят партия кенгашининг “Аёллар қаноти” фаоли Гулчеҳра ўафурова ўз фикрларини шундай баён этди:\n— Ютуқлар ўзимизники деганидек, шу ўринда оила мавзусига доир айрим мулоҳазаларни ҳам айтиш жоиз, албатта. Чунки бу муқаддас даргоҳга нисбатан масъулликни англаб етмаган баъзи ёшлар, ҳатто катта ёшдагилар ҳам арзимаган баҳоналар туфайли оилавий ажримларга сабабчи бўлиб қолишмоқда. Халқ депутатлари Самарқанд туман Кенгашидаги Ўзбекистон “Адолат” СДПнинг депутатлик гуруҳи томонидан ҳудудда шу каби ҳолатлар ўрганиб чиқилди. Аввало, қайд этилган оилавий ажримларнинг сабаблари шу қадар арзимас эканлиги кишини афсуслантиради. Масалан, бу ҳолатларнинг аксарияти бир-бирига феъл-атвори тўғри келмаслиги, қайнона-келин ўртасидаги келишмовчиликлар туфайли бўлса, маълум қисми турмуш ўртоғи хорижга ишлаш учун кетиб, оиладан хабар олмаётганлиги ва бошқа сабаблар боис юзага келгани аён бўлди. Хўш, бу баҳоналарнинг қай бири фарзандларнинг бахтли болалигига раҳна солиш, уларни оила меҳридан айиришга арзийди? Оилада тиббий маданият ҳақида кўп сўз юритамиз. Бу борада, одатда, оилада маънавий таъсири кучлироқ саналган қайноналарнинг масъулиятини ошириш керак. Чунки ёш оила аъзоларининг соғлиғи билан боғлиқ турли ҳолатларда, афсуски, бир ёқлама қараб, кўпинча фақатгина келиндан “айб” излаш билан кифояланишади. Дейлик, хорижда ишлаб келгач, турмуш қурган йигитнинг соғлиғида бирор камчилик бор-йўқлигига парво қилишмайди. Кейинчалик оилавий ажримларга олиб келиши эҳтимоли бўлган эрта турмуш қуриш, тўйларда “кимўзар”га дабдабабозликлару исрофгарчиликларнинг олдини олиш борасида ҳам қиладиган ишларимиз талай. Иштирокчи онахонлар фикрича, тўйларда ортиқча харажатлар, исрофгарчиликларга йўл қўйилиши, афсуски, кўпинча аёлларга боғлиқ бўлиб қолмоқда. Демак, юртимизнинг шаҳар ва туманларида ибратли қайноналарнинг маслаҳатлари, амалий таъсирига бу борада ҳам эҳтиёж катта.\n“Аёллар қаноти” фаоли, сурхондарёлик ғолиб Комила Хидированинг таъкидлашича, оиладаги маънавий муҳит ёшларга бевосита таъсир қилади. Шу боис донишмандлар энг яхши инсоний фазилатларни ўзида мужассам этган ота-онагина баркамол, маърифатли фарзандларни вояга етказади, дейишади. Хусусан, ота-онанинг барча хислатлари фарзандларга ўтади ва уларнинг маънавиятини шакллантиришда асосий мезон саналади. Асрлар давомида ҳаётда ўз тасдиғини топиб келаётган бу сўзларнинг туб маъносини ёши улуғ инсонлар янада чуқурроқ тушунганликлари боис ҳам бу синашта ўгитларни фарзандларига уқтириб боришлари ёш ота-оналар учун сув билан ҳаводай зарур, десам янглишмайман.\nОилада тиббий маданиятни шакллантириш, фарзандларимизга ўз соғлиғига масъулиятли бўлишни ўргатиш ҳақида ҳам шундай фикрларни билдириш мумкин. Айниқса, экологик жиҳатдан мураккаб ҳудудларда, хусусан, биз истиқомат қилаётган Сариосиё туманида бу масала янада долзарб аҳамият касб этади.\n“Адолатли қайнона” танлови ғолибларини тақдирлаш маросимида ёши улуғ оналарнинг ҳаётий тажрибаси, оилаларнинг мустаҳкамлигини таъминлашда тутган роли ўрнак бўла олиши алоҳида эътироф этилди. Оилалар тинч-тотув ва фаровон ҳаёт кечираётган хонадондан файзу барака аримайди. Ҳар бир оиланинг бахту саодати юртимиздаги тинчлик-осойишталик, жамият барқарорлигининг ҳаётий мезонларидан саналади.\nЎзбекистон “Адолат” СДП Марказий аппарати бўлим мудири\nЧорак асрлик тарих акс этган кўргазма...\nПойтахтимиздаги Ёшлар ижодиёти саройида Ўзбекистон “Адолат” социал-демократик партияси Сиёсий Кенгаши ташаббуси билан фотокўргазма ташк...


Таъкидлаш жоизки, хотин-қизларнинг ҳуқуқ ва манфаатларини таъминлашда давлат органлари, фуқаролик жамияти институтларининг самарали ҳамкорлиги йўлга қўйилган. Хусусан, ноёб тизим — маҳалла институти манзилли ижтимоий ёрдам кўрсатиш ҳамда оилаларни мустаҳкамлаш, аёлларга ҳар томонлама кўмаклашиш марказига айланаяпти. Қувонарлиси, бундай ўзига хос тажриба халқаро жамоатчиликда катта қизиқиш уйғотмоқда, буни ўрганиш лозимлиги эътироф этилаётир.\n“Маҳалла” хайрия жамоат фонди Ўзбекистон Хотин-қизлар қўмитаси билан ҳамкорликда жойларда ташкил қилаётган Аёллар маслаҳат марказларини нозик хилқат вакилларига кўрсатилаётган эътибор ва ғамхўрликнинг яна бир ёрқин ифодаси, дейиш мумкин. Зотан, бундай марказлар хотин-қизлар ўртасида маънавий муҳитни соғ-ломлаштириш, тиббий саводхонликни ошириш, уларнинг қонуний манфаатларини таъминлаш, ҳуқуқ ҳамда эркинликларини ҳимоя қилиш, оила институтини ривожлантириш, уй бекаларининг турмуш тарзини, дунёқарашини янада яхшилаш ва турли маънавий-мафкуравий хуружлардан асрашга хизмат қилаётгани билан аҳамият-лидир.\nАйни пайтда пойтахтимизнинг қатор туманларида Аёллар маслаҳат маркази фаолият юритмоқда. Айниқса, фарзанд тарбияси ҳамда уй-рўзғор юмушлари билан машғул, иш билан банд бўлмаган уй бекалари жамиятда ўзини тўлақонли ҳис этишида, ижтимоий -фаоллиги ошишида ушбу масканларнинг таъсири ортаётир.\n— Баъзан аёлларнинг ўз яқинларига айта олмайдиган масалалари, ўй-фикрлари бўлади. Кимгадир маслаҳат солса, маҳалла-кўйга овоза бўлишидан чўчийди. Бундай аёлларга тўғри йўл кўрсатиш, руҳий далда бериш, муаммоларини оқилона ечишга кўмаклашиш зарур. Марказимиз фаолиятида айнан шу мақсад асосий мезон ҳисобланади, — дейди Олмазор туманидаги Аёллар маслаҳат маркази раҳбари Дилдора Тожибоева.\n“Хончорбоғ” маҳалла фуқаролар йиғинида жойлашган, замонавий шарт-шароитга эга мазкур марказда хотин-қизларга тиббий, ижтимоий, ҳуқуқий, маънавий, психологик ёрдам кўрсатишнинг йўлга қўйилгани айни муддао бўлди. 2014 йилдан буён фаолият кўрсатиб келаётган ушбу муассасада хизмат ва маслаҳатлар бепул бўлиб, тажрибали психолог, умумий амалиёт шифокори ҳамда ҳуқуқшунос жалб қилинган.\nМаълумотларга кўра, марказга кўпроқ ёш келинлар ва 40 ёшдан ошган аёллар мурожаат этмоқда. Асосан, қайнона-келин ўртасидаги келишмовчиликни бартараф қилиш, ўсмир ёшидаги фарзандни тўғри тарбиялаш, ажралиш ёқасида турган оилани сақлаб қолиш, юридик маслаҳат олиш билан боғлиқ мазкур мурожаатлар тегишли мутахассислар томонидан ўрганилиб, аёлларга зарур кўмак берилаётир. Бундан ташқари, Олмазор тумани бандликка кўмаклашиш маркази тақдим этаётган вакант иш ўринлари ҳақидаги маълумотнома асосида хотин-қизлар бандлигини таъминлашда ҳам марказ ташаббус кўрсатмоқда.\n— Рўзғори бут, хонадони обод, фарзандларининг эртасидан кўнгли тўқ аёл жамият ижтимоий-сиёсий ҳаётида фаол қатнашишга, ўз салоҳиятини, иқтидорини намоён қилишга интилади, — дейди ушбу маскан психологи Сарвинисо Камолова. — Ҳар бир оиладаги файзу барака, тотувлик, маънавий-ахлоқий муҳит ва табиийки, ўша оилада камолга етаётган ўғил-қизларнинг тарбияси кўп жиҳатдан аёлга боғлиқ. Марказимизга келаётган аёлларни ўйлантираётган масалаларни ҳал этиш асносида уларда ўзларига нисбатан ишонч ҳамда қатъиятни мустаҳкамлашга алоҳида ёндашамиз.\nМарказда, шунингдек, соғлом турмуш тарзини кенг тарғиб қилиш, хотин-қизларни турли диний экстремистик, гиёҳвандлик ва бошқа иллатлардан асраш, одам савдоси қурбони бўлишининг олдини олиш, фарзандларни, айниқса, қизларни миллий қадриятларимизга таянган ҳолда тўғри тарбиялаш, яқин қариндошлар ўртасидаги никоҳнинг, қизларни эрта турмушга беришнинг салбий оқибатларига бағишланган -маънавий-маърифий тадбирлар доимий равишда ўтказилмоқда. Малакали мутахассислар томонидан олиб борилаётган бундай тадбирлар аёлларнинг дунёқараши, атроф-воқеликларга муносабати ўзгаришида салмоқли ўрин тутаяпти.\nДарҳақиқат, жамиятнинг хотин-қизларга бўлган муносабати, ҳурмати халқнинг, миллатнинг маданий даражасини ҳамда маънавий камолотини белгилайди. Мамлакатимизда аёлларнинг ижтимоий-иқтисодий ҳаёт ва маданият соҳаларидаги, давлат ҳамда жамият бошқарувидаги иштироки фаоллашиб бораётгани уларга кўрсатилаётган юксак эътибору ғамхўрликнинг ёрқин ифодасидир. Аслида, ҳар бир аёл учун тинч-фаровон юртда яшашдан, оила ва жамият эъзозида бўлишу соғлом фарзандларни камолга етказишдан ортиқ саодат бўлмаса керак.\nМазкур рукндаги бошқа мақолалар: « Юксак марраларни кўзлаган авлод\tКичик бизнес салоҳияти »


Эронда 50га яқин ўзбекистонлик бўлиб, улар орасида коронавирусга чалинганлар йўқ Ўзбекистон янгиликлари\nЭронда 50га яқин ўзбекистонлик бўлиб, улар орасида коронавирусга чалинганлар йўқ\n6 March 2020, 16:21\nЎзбекистон, Тошкент – Batafsil.uz ЯА. Бугунги кунда Эронда 50га яқин ўзбекистонлик бор бўлиб, улар орасида коронавирусга чалинганлар йўқ. Ўзбекистоннинг Теҳрондаги элчихонаси ватандошларни улар юз юртларига қайтгач, икки ҳафталик карантинда бўлишлари хусусида огоҳлантирган. Бу ҳақида мухбиримиз хабар бемоқда.\n1 март куни Ўзбекистоннинг Теҳрондаги элчихонасида ҳузурида ишчи гуруҳ тузилган. Эронда COVID-19 коронавирусининг тарқалиши билан боғлиқ эпидемиологик вазият барқарорлашгунга қадар ишчи гуруҳ туну-кун фаолият юритади.\nТашқи ишлар вазирлигининг таъкидлашича, элчихона Эроннинг ваколатли идоралари билан доимий алоқада бўлиб турибди. Ишчи гуруҳ томонидан учрашувлар ва тушунтириш ишларини олиб борилиб, консуллик-ҳуқуқий ва бошқа масалаларни ҳал қилишда ватандошларга ёрдам бермоқда.\nЭлчихонада мавжуд маълумотларга кўра, Эронда 50га яқин ватандошларимиз бор. 6-март куни эрталабки ҳолатда улар орасида коронавирус билан касалланганлар йўқ.\nЭлчихонанинг uzbekembassy.ir расмий веб-сайти ва Telegram мессенжерида очилган Citizens of Uzbekistan in Iran гуруҳида Ўзбекистон фуқароларига мамлакатда ўрнатилган меъёр ва қоидаларга, шунингдек санитария эҳтиёт чораларига қатъий риоя қилиш бўйича маслаҳат берилган.\nБундан ташқари, ўзбекистонликларга ўзларининг барча қарорлари, шу жумладан ўз ватанларига қайтишларини пухта уйлаб кўриш тавсия этилади. Элчихонанинг эслатиб ўтишича, Эрондан Тошкентга қайтгач, ватандошлар 14 кун давомида карантиндан сақланишади.\nЎзбекистон Республикаси элчихонаси ҳузуридаги ишчи гуруҳ билан қуйидаги телефон рақамлари орқали боғланиш мумкин:\nКонсул Костуражон Костураев: +98 91201327823.


Босим нуқталари: АҚШ янги Марказий Осиё стратегиясида нима яширинган?\n07:08 24 Феврал 2020\n17:02 11.02.2020 (Янгиланган 17:07 11.02.2020) Ҳавола олиш\nГеворг Мирзаян. Sputnik Ўзбекистон\nРоссия Молия Университетининг сиёсий фанлар кафедраси доценти Геворг Мирзаян АҚШнинг Марказий Осиё учун янги стратегиясини дипломатик тилдан инсоний тилга таржима қилди.\nАҚШ Давлат департаменти Вашингтоннинг Марказий Осиё республикаларига нисбатан олдидаги мақсадларини акс эттирувчи ҳужжатни эълон қилди. Расмий номланиши: "АҚШнинг Марказий Осиё бўйича 2019-2025 йилларга мўлжалланган стратегияси: суверенитет ва иқтисодий фаровонликни илгари суриш". Амалда эса, ушбу ҳужжатнинг амалга оширилиши Марказий Осиё мамлакатларига на суверенитет ва фаровонлик олиб келмайди.\nАҚШ ҳамма жойда бўлишни хоҳлайди\nСўнгги йилларда Қўшма Штатлар Марказий Осиё мамлакатларига катта эътибор қаратмоқда, аммо Вашингтон тўсатдан минтақанинг ижтимоий-иқтисодий ривожланиши билан қизиқиб қолгани учун эмас. Барчага айён, Вашингтон Россия учун муаммолар манбаи ва Хитойга босимни ошириш учун плацдарм сифатида (биринчи навбатда Шинжон - Хитойнинг Қозоғистон билан чегарасида жойлашган оғриқли нуқтаси) Марказий Осиёга муҳтож.\nУмуман олганда, Майк Помпеонинг яқинда Қозоғистон ва Ўзбекистонга (Марказий Осиёда етакчиликка даъвогар икки мамлакат) ташрифи чоғида, Давлат котиби, ҳеч бўлмаганда бу давлатларнинг эътиборини Россия ва Хитойдан АҚШга йўналтиришга барча имкониятларни ишга солишга ҳаракат қилди. Ҳа, натижада муваффақиятлар билан мақтана олмади, аммо, шубҳасиз, Қўшма Штатлар бу йўналишда ишлашда давом этади.\nАслида, Давлат Департаменти томонидан эълон қилинган стратегияда ушбу ишнинг асосий тамойиллари ва мақсадлари кўрсатилган. Ҳужжат жуда қизиқ, аммо таржимани талаб қилади. Нафақат инглиз тилидан рус тилига, балки дипломатикдан одамийга ҳам.\nМасалан, Стратегиянинг бошида кўрсатилган минтақа давлатларига нисбатан АҚШнинг асосий стратегик манфаатларини кўриб чиқайлик.\nМосква ва Пекиндан тортиб олиш\nМасалан, бунда "ўзининг сиёсий ва иқтисодий манфаатларини, шунингдек, турли хил шериклар билан хавфсизлик манфаатларини ўз шартлари асосида илгари сурадиган барқарор ва гуллаб яшнайдиган Марказий Осиёни яратиш" деб ёзилган жойи мавжуд. Таржима қилинганда бу шунчаки Марказий Осиёни Москва ва Пекин билан эксклюзив ҳамкорликдан узоқлаштиришни англатади.\nҲа, яхши туюлади, аммо бу чеклатиш нафақат Россия Федерацияси ва Хитой билан ҳамкорликни чеклашни, балки янги шериклар билан лойиҳалар орқали ушбу чекловнинг оқибатларини қоплашни англатади. Ва бу янги шерик ким? Шубҳасиз, АҚШ эмас. Ҳа, стратегияда америкаликлар миллиардлаб долларлик сармоялар ва лойиҳалар, минтақани таҳдидлардан ҳимоя қилиш ҳақида гапиришади. Бироқ, аслида улар Марказий Осиёни на Россия даражасидаги хавфсизлик билан, на Хитой даражасидаги иқтисодий лойиҳалар билан таъминлай олмайдилар.\nИккинчи асосий қизиқиш "дунё бозорларига уланиш ва ташқи сармоядорлар учун очилиш" дир. Таржимада бу Америка бизнеси учун алоҳида шарт-шароитларни яратишни ва мамлакатнинг ЕОИИ билан ҳамкорлигини чеклашни (ёки, Қирғизистон мисолида – чиқиб кетиш) англатади. Масалан, худди шу Помпео Ўзбекистон раҳбариятини Евроосиё тузилмаларига қўшилмаслик ва ЖСТ ҳақида яхшилаб ўйлашга ундаганлиги бежиз эмас. Шу билан бирга, АҚШга иқтисодий йўналиш жуда хавфлидир, чунки АҚШ (Россия ва Хитойдан фарқли ўлароқ) деярли ҳар доим иқтисодий ҳамкорликни ички ишларга аралашиши билан боғлайди.\nАслида, улар "кучли демократик институтларни яратиш, қонун устуворлиги ва инсон ҳуқуқларига ҳурмат тамойилларини мустаҳкамлаш" деган учинчи манфаатни таъкидлаб, бу жиҳатни яширишмайди ҳам. Бунинг бир қисми сифатида Вашингтон "жамоат ташкилотларини" "фуқаролар асосий сиёсий масалаларни ҳал қилишда қатнашиши учун" қўллаб-қувватламоқчи. Шунингдек, маҳаллий ҳокимиятларнинг "фуқароларнинг сўровларига жавоб беришини" таъминлаш учун барча имкониятларни ишга солишда уринади.\nШавкат Мирзиёев АҚШ давлат котибини қабул қилди\nВа бу ерда америкаликларга Қозоғистон жанубидаги тартибсизликлар, Қирғизистондаги Ғарб нодавлат ташкилотларининг фаол фаолияти ва Ўзбекистондаги оғриқли ислоҳотлар жараёнини ҳисобга олган ҳолда "инсон ҳуқуқлари бўйича фаолият" учун кенг майдон очилади. 40,000 талаба, ҳукумат ва ўқитувчилар учун "алмашинув" (яъни маҳаллий зиёлилар ва элиталар учун АҚШда стажировкалар) учун маблағ ажратиш Американинг "юмшоқ кучини" тарғиб қилишда муҳим таянчидир. Табиийки, маҳаллий давлатларнинг хавфсизлиги ва ички барқарорлиги ҳисобига.\nМинтақани қандай қилиб мувозанатдан чиқариш мумкин\nВашингтоннинг АҚШ ва Марказий Осиё давлатларини ўз ичига олган "C5 + 1" дипломатик форматини ривожлантириш нияти алоҳида масаладир. Ушбу формат доирасида, масалан, америкаликлар минтақа давлатларини "Европа ва Кавказ билан" қандай улаш маъкулроқоиги тўғрисида музокара олиб боришни хоҳлашади. Яъни, нафақат углеводородлар экспортини шарқдан ғарбга кенгайтириш, балки ушбу давлатларни ўзаро инфратузилмавий лойиҳалари билан боғлаб қўйиш (эслатиб ўтмоқчимиз, Марказий Осиё Хитой Ипак йўли лойиҳасига киришишга фаол ҳаракат қилмоқда). Аммо форматнинг энг муҳим вазифаси - ва стратегияда "вергул билан ажратилган" бўлса ҳам - бу минтақавий қўшниларга қарши баланс яратиш учун фойдаланиш.\nАҚШ яна бир давлатни таламоқчи. У Россиядан қурол сотиб олишни ўйлаб қолди\nШундай қилиб, Қўшма Штатлар тўғридан-тўғри, ҳатто дипломатик тилда ҳам, оддий тилга таржима қилинмасдан ҳам, бу форматни анти-Россия ва анти-Хитой мақсадлари учун ишлатишини ёзади. Ушбу дипломатик ноқулайликнинг ўрнини қоплаш учун Марказий Осиё мамлакатларидан Вашингтон "C5 + 1" (хавфсизлик, иқтисодий ривожланиш ва атроф-муҳитни муҳофаза қилиш)турли лойиҳалари учун қарийб 34 миллион доллар ажратганини эслашни таклиф қилинади.\nЭнди асосий савол - Марказий Осиё мамлакатлари хавфсизликнинг асосий кафолатчиси ва минтақанинг асосий иқтисодий шеригига қарши қаратилган лойиҳада фаол (намойишкорона эмас, балки фаол) иштирок этиш учун қуйида кўрсатилган пулга ва Американинг янги сармояларини ваъда қилинишига бундай қадамга тайёрми? Афсуски, савол риторик эмас.\nТуркия коронавирус туфайли Эрон билан чегараларини ёпди\nЭронда коронавирус юқишининг 43 та ҳолати қайд этилган. Ундан 8 киши вафот этган. Мамлакатда коронавирус тарқалиши сабаб қатор ҳудудларда таълим муассасалари ёпилган.\n18:56 Тошкентда кесиб ташланган дарахтлар ўрнига янги дарахт кӯчатлари экилмоқда\n18:40 Туркия коронавирус туфайли Эрон билан чегараларини ёпди\n18:12 Эрон президенти АҚШ санкцияларини коронавирусга қиёслади\n17:26 Туркияда зилзила оқибатида жабрланганлар сони 37 кишига етди\n16:58 Истанбул шаҳридаги ЙТҲда ўзбекистонлик аёл қурбон бўлди


Сималгель – medu.uz – Дорилар ҳақида маълумотлар ўзбек тилида\nHome Йўриқномалар Сималгель\nПрепаратнинг савдо номи: Сималгель\n5 мл суспензияда қуйидагилар сақланади:\nалюмий гидроксидининг қуруқ гели 405 мг;\nмагний гидроксиди 100 мг;\nсиметикон 125 мг;\nёрдамчи моддалар: сувсиз лимон кислотаси, қалампир ялпиз мойи, маннитол, натрий метилпарабен, натрий пропилпарабен, натрий сахаринати, 70% ли сорбит эритмаси, концентрацияланган водород пероксиди, 95% ли этил спирти, тозаланган сув.\nФармакотерапевтик гуруҳи: антацид восита; антацид препаратлар ел ҳайдовчи восита билан мажмуада.\nАТХ коди: A02АF02\nСималгаль – алюминий ва магнийнинг оптимал нисбатига эга бўлган маҳаллий таъсир қилувчи кўп компонентли, катион, сўрилмайдиган антацид. Препарат оптимал буфер самарасини чақиради – меъданинг рН қийматини 3,5-4,0 атрофида тутиб туради. Меъдадаги кислоталикни максимал даражада нейтраллайдиган самарага эга. Сималгель пепсин ва ўт кислоталарни сўриб олади, шиллиқ ҳосил бўлишини ва PgE2 синтезини кучайтиради, шиллиқ қаватни ўраб олади ва цитопротектив таъсир кўрсатади, шикастланган тўқимада ҳимоя қопламини ҳосил қилади ва пастки эзофагал сфинктернинг тонусини кучайтиради. Препарат 3-5 минутдан кейин таъсир қилади, самараси 3 соатгача давом этади. Препаратнинг таркибидаги юзаки фаол модда – симетикон фазалар орасидаги чегарада сирт таранглигини пасайтиради, бу меъда-ичак йўллари ичидаги суюқлик ва шиллиқда газ пуфаклари ҳосил бўлишини қийинлаштиради ва уларни парчаланишига ёрдам беради. Симетикон антацидлар билан бирга қўлланганида уларнинг ўраб олувчи самарасини кучайтиради ва шу орқали шиллиқ қаватни агрессив омилларнинг таъсиридан ҳимоя қилади.\nПрепаратнинг дори шакли меъданинг шиллиқ қавати бўйлаб бир текис тақсимланиши ва янада узоқроқ таъсир кўрсатиши учун шароит яратади.\nПрепарат деярли сўрилмайди ва организмда электролитлар мувозанатини издан чиқармайди. Алюминий гидроксиди қайта сўрилиши жуда ёмон бўлган, аммо меъда-ичак йўллари орқали ажралиб чиқадиган алюминий хлориди ва алюминийнинг ишқорий тузларини ҳосил қилиб, меъдада ортиқча хлорид кислотани нейтраллайди. Бунда қон зардобидаги алюминий ионларининг миқдори деярли ўзгармайди. Магний гидроксиди ҳам меъадада магний хлоридига айланиб, хлорид кислотасини нейтраллайди. Ичакда бу туз қайта сўрилиши ёмон бўлган магний карбонатини ҳосил қилади ва қонда магний ионларининг концентрациясини ўзгартирмайди. Сурункали буйрак етишмовчилиги бўлган беморларда қон зардобидаги магний ва алюминий ионларининг даражаси уларни организмдан чиқарилишини бузилиши натижасида токсик қийматларгача ошиши мумкин. Симетикон бутун меъда-ичак йўллари бўйлаб таъсир қилади ва инерт бирикма ҳисобланади. У бошқа моддаларни сўрилишига таъсир қилмайди, тўпланмайди ва тўпланишига олиб келмайди, МИЙнинг рН ва кимёвий муҳитини ўзгартирмайди ва ўзгармаган ҳолда чиқарилади.\nОвқат ҳазм қилиш йўлларининг секретор фаолияти нормал бўлиши ва ошиши, метеоризм (ичакда газларни ҳосил бўлишини ошиши) билан кечувчи касалликлари.\nмеъда ва ўн икки бармоқ ичак яра касаллигини зўрайиш босқичи;\nўткир гастрит, сурункали гастритни зўрайиш босқичи;\nмеъда ва ўн икки бармоқ ичак эрозияси; пептик яра; диафрагманинг қизилўнгач тешиги чурраси;\nбошқа дори воситалари билан мажмуада қўлланади.\nШунингдек нотўғри овқатланиш натижасида эпигастрийдаги дискомфорт ва оғриқ, жиғилдон қайнаши, нордон кекиришда, алкоголь, кофе ва никотин ҳаддан ташқари кўп истеъмол қилинганида ҳам препаратни қўллаш мумкин.\nКатталар 10 мл дан суткада 4 марта, овқатдан 1 соат кейин (агар шифокор бошқача буюрмаган бўлса) қабул қиладилар.\nРефлюкс-эзофагитда препарат овқатдан кейин қисқа вақт ўтгач қабул қилинади.\nДаволаш курси 2-3 ой.\nВақти-вақти билан қўлланганида (нотўғри овқатланиш натижасидаги дискомфортда) – 10 мл 1 марта қабул қилинади.\n10 ёшдан катта болаларда дозани даволовчи шифокор белгилайди (одатда катталарда қўлланадиган дозанинг 1¤2 ни ташкил этади).\nБуйрак етишмовчилиги бўлган беморларда алюминий, магний интоксикацияси ривожланиши мумкин. Альцгеймер касаллиги ва суяк-бўғим касалликларини (кекса ёшдаги одамларда) зўрайиши мумкин. Кам ҳолларда меъда-ичак йўлларининг аъзолари томонидан таъм билишни бузилиши, кўнгил айниши, қайд қилиш, диарея ва қабзият кузатилиши мумкин.\nСималгель препаратининг компонентларига юқори сезувчанлик; буйрак фаолиятини яққол бузилиши (қон зардобида алюминий ва магний ионларининг концентрациясини ошиш хавфи борлиги туфайли, уларни буйрак орқали чиқарилишини секинлашиши сабабли); 10 ёшгача бўлган болаларда қўллаш мумкин эмас.\nМарказий нерв тизими ва жигар касалликлари бўлган, алкоголизм ва тутқаноқ билан хасталанган пациентларга; хомиладор аёлларга эҳтиёткорлик билан қўлланади.\nСималгель препарати бошқа дори воситалари: тетрациклин қатори антибиотиклари, Н2-гистамин рецепторларининг блокаторлари, ангишвонагул гликозидлари, темир тузлари, ципрофлоксацин, фенотиазин, изониазид, бета-адреноблокаторлар, индометацин ва кетоконазол ва бошқалар билан бир вақтда қўлланганида уларнинг терапевтик самараси пасайиши мумкин.\nСуспензияни қабул қилишдан олдин флаконни яхшилаб чайқатиш керак!\nСималгель ва бошқа дори воситалар бирга қўлланганида уларни қабул қилишлар орасидаги оралиқ камида 2 соатни ташкил этиши керак. Буйрак, жигар фаолиятини бузилиши бўлган пациентларга ва кекса ёшдаги пациентларга эҳтиёткорлик билан буюрилади – бундай ҳолатларда буюрилганида даволовчи шифокорнинг назорати остида бўлиши керак.\nПрепарат узоқ муддат қўлланганида қонда фосфор ва магнийнинг миқдорини назорат қилиш тавсия этилади.\nҲомиладорлик ва лактация даврида, шунингдек 10 ёшгача бўлган болаларга Сималгель препаратини буюриш тавсия этилмайди.\nСимптомлари: кальций, магний, фосфор алмашинувини бузилиш белгилари (ҳолсизлик, суякларда оғриқ, терини қизариши, адекват бўлмаган ҳатти-ҳаракат) бўлиши мумкин.\nИчга қабул қилиш учун суспензия 125 мл ёки 180 мл ёки 300 мл дан флаконларда.\n1 флакон қўллаш бўйича йўриқномаси ва дозалаш учун қалпоқча билан бирга картон қутига жойланган.\nМузлатиш мумкин эмас!


Марказий Осиё ва Каспий минтақасида нефт-газ қидируви ва қазиб олиш билан шуғулланадиган ширкат 2 январ куни Ўзбекистонда “сиёсий ва бизнес муҳити ўзгаргани сабаб” у ердаги лойиҳалардан чиқиб кетаётганини билдирди.\n"Бизнес ва сиёсий муҳитнинг яқинда ўзгаргани боис Tethys Ўзбекистонни тарк этиш ҳақида корпоратив қарор олди", дейилади ширкатнинг 2 январь куни эълон қилган баёнотида.\nTethys Petroleum Limited ширкати вакилларига кўра, Ўзбекистондаги Ўртабулоқ нефт конини ўзлаштириш ва маҳсулотларни тақсимлаш бўйича имзоланган шартномадан чиқиш жараёни уч ойгача чўзилиши мумкин.\nШиркат эндиликда Грузия, Қозоғистон ва Тожикистондаги лойиҳаларга эътибор қаратишини билдирди.\n"Ушбу стратегик қарор Tethys ширкатига тежалган сармояни бошқа мамлакатлардаги лойиҳаларга йўналтириш имконини беради", дейилади ширкат баёнотида.\nTethys ширкати вакиллари Озодлик билан суҳбатда Ўзбекистондаги лойиҳалардан чиқиши борасида шундан ортиқ маълумот беролмасликларини айтишди.\nЭслатамиз, ўтган йилнинг ноябр ойида Ўзбекистон ҳукумати назоратидаги матбуот Tethys Petroleum Limited ширкати фаолияти текширилаётгани ва ширкатнинг Ўзбекистон фуқаролари бўлган икки ходими қазиб чиқарилаётган нефтнинг Ўзбекистонга тегишли бўлган қисмини ноқонуний тарзда ўзлаштирганликда гумонланиб, ҳибсга олингани ҳақида хабар қилган эди.\n30-40 миллион долларлик нефтни ўмарганликда гумонланиб, ҳибсга олинганлардан бири Tethys Petroleum Limited ширкатининг Ўзбекистондаги ваколатхонаси раҳбари Баҳром Салоҳиддинов экани айтилган.\nTethys ширкати вакиллари бу юзадан ҳам изоҳ беролмасликларини айтишди.\nTethys Petroleum 2010 йилда Қашқадарё вилоятидаги Шимолий Ўртабулоқ конида суюқ углеводородлар қазиб олишни бошлаган. Ҳозирги кунда мазкур кондан кунига 1 ярим минг баррел нефт қазиб олиниши айтилади.\nTethys Petroleum сўнгги олти ой ичида Ўзбекистонни тарк этаётган иккинчи йирик нефт ширкатидир.\nЎтган йилнинг июл ойида Малайзиянинг Petronas нефт ва газ ширкати Ўзбекистондаги углеводород конларини ўзлаштириш билан боғлиқ барча лойиҳаларини буткул тўхтатгани ва мамлакатдан чиқиб кетаётганини маълум қилган эди.\nPetronas ўшанда Ўзбекистондан тижорий сабаблар туфайли чиқиб кетаётганини билдириб, тафсилотларни очиқламаган эди.


Веналарнинг варикоз кенгайиши Даволаш учун буни килсангиз.... - DAVOLASH\nВеналарнинг варикоз кенгайиши даволаш йуллари\nВеналарнинг варикоз кенгайиши Белгилари\nВеналарнинг варикоз кенгайиши Энг хавфли асоратлари:\nВеналарнинг варикоз кенгайиши ШИФОКОР КЎРСАТМАЛАРИ\nВеналарнинг варикоз кенгайиши Муолажа\nВеналарнинг варикоз кенгайиши Компрессион муолажа\nВеналарнинг варикоз кенгайиши Жарроҳлик муолажаси\nВеналарнинг варикоз кенгайиши ТАБИИЙ ВОСИТАЛАР Халқ табобати рецептлари (дамламалар)\nВеналарнинг варикоз кенгайиши Халқ табобати рецептлари (суртмалар)\nВеналарнинг варикоз кенгайиши (варикоз касаллиги) оёқлар териости (юзаки) веналарининг кенгайиши, клапанларнинг (қопқоқларнинг) яроқсизланиши ва веноз қон оқишининг бузилишидан келиб чиқади.\nБирламчи варикоз кенгайиш юзаки вена деворлари заифлиги, вена қопқоқларининг нуқсонлари билан боғлиқ. Бир қанча бошқа касалликлар ва жараёнлар (семириш, ҳомиладорлик, узоқ муддат тик туриш, бириктирувчи тўқиманинг туғма заифлиги) бу касалликнинг ривожланишига имкон беради.\nИккиламчи варикоз кенгайиши чуқур веналар ўтказувчанлигининг бузилиши муносабати билан (тромбоз, вена қопқоқчалари етишмовчилиги, вена деворларини туғма заифлиги ва ҳоказо) веноз кон оқишининг бузилиши натижасида юзага келади.\n• Варикоз касаллигида веналар кенгайиши пайдо бўлгунига\nқадар оғир оёқлар деб аталадиган синдромни пайқаш мумкин\nкечки пайтларга бориб бемор оёқлари шишади, оғрийди,\nкиши ўзини чарчагандай ҳис қилади.\n• Томир юлдузчалари (телеангиоэктазиялар) унча катта\nбўлмаган томирчалар тўрлари пайдо бўлиши мумкин.\n• Асосий белгиси тери орасидан шишган, сертугун, кўриниб турган веналар бўлиб, тери сиртига ирғиб чиқади.\n• Сўнгги босқичларда тери рангининг ўзгариши, веналар\nатрофидаги терида ҳам, веналарнинг ўзида ҳам шамоллашнинг\nривожланиши (тромбофлебитлар), варикоз тугунчалардан қон\nкетиши кузатилади, яхши битмаган яралар пайдо бўлади.\n• ўткир тромбофлебит;\n• варикоз тугунининг ёрилиб қон кетиши,\n• трофик яралар.\nКасалликнинг дастлабки аломатлари пайдо бўлганда шифокорга (қон томир жарроҳига) мурожаат қилиш керак. Фақат\nбошланғич паллалардагина варикоз касаллиги ривожланишининг олдини олиш мумкин.\nтаҳлиллар буюришдан ташқари, веноз қон айланишининг ҳолати\nтекширилади. Касаллик сабабларини аниқлаш ва тўғри даволаш учун чуқур веналар ўтказувчанлигини текшириш ва вена\nқопқоқчалари фаолиятини аниқлаш катта аҳамият касб этади.\nШу мақсадда турли усуллар қўлланади.\n• ультратовуш текшируви (допплерография, дуплекс сканирлаш ва ҳоказо);\n• рентгеноконтраст флебография ва ҳоказо.\nВарикоз касаллигини даволаш томир жарроҳларининг (флебологлар) вазифасига киради, улар айни вақтда беморни қандай даволашни ҳал этишади. Жарроҳсиз муолажа (склерозловчи терапия, хирургик операция) касаллик ривожланишининг\nчўзилишига сабаб бўлиши мумкин, холос, аммо бунда варикоз\nвеналарини йўқотишга эришиш жуда қийин кечади.\nВарикоз касаллигини даволашнинг консерватив усуллари ҳам\nбор. Улар, асосан, касаллик ривожланишининг илк босқичларида самара беради. Бунда дори воситалари билан биргаликда\nкомпрессион муолажа ҳам қўлланилади.\nДори воситалари. Дори воситаларини шифокор тавсияси ва\nунинг назорати остида ичиш лозим.\nСуртма дорилар (геллар, мойлар, суртмалар); Актовегин, Гепатромбин, Рутозид (Рутин, Венорутон), Троксерутин (Троксевазин).\nИчиладиган дорилар: Анавенол, Антистакс, Венза, Веноплант,\nГинкорфорт, Детралекс, Кальций добезилат (Доксилек, Доксиум,\nДоксихем) Трибенозид (Гливенол), Троксерутин (Троксевазин).\nМутахассис махсус тиббий буюм танлайди (махсус чулки, колгот, гольф), уни ҳар доим кийиб юриш керак. Тиббий кийимни танлаш ва ундан фойдаланиш бемор хоҳишига кўра амалга оширилади.\n• Склерозли муолажа варикоз веналарга махсус дориларни\nкиритишдан иборат. Яъни, веналар олиб ташланмайди, балки\nмахсус модда билан «елимлаб ёпиштирилади». Аслида бу жуда ингичка игна билан муаммоли жойга шунчаки укол\nқилишдир. Одатда бошқа усуллар билан биргаликда қўлланилади (компрессион муоалажа, флебэктомия ва ҳоказо).\n• Варикоз касаллиги муносабати билан жарроҳлик воситаси\nвеналарни олиб ташлаш (флебэктомия)дагина эмас, балки вена\nқопқоқчаларини даволашда ҳам (тикловчи операция) қўлланади. Игна санчиш орқали бажариладиган кичик инвазив аралашуви каби (эндоскопик флебэктомия, электрокоагуляция ва\nҳоказо) очиқ жарроҳлик амалиёти ҳам қўлланади.\n• Жарроҳлик муолажаси ёки склерозлаштирилгандан кейин\n4-6 ой мобайнида чўзилувчан докалар ёки тиббий кийимлар\nкийиб юриш тавсия этилади.\nКаштан гуллари 0,5 л ароққа 50 гр солинади. Иссиқ, қоронғи жойда 2 ҳафта тиндирилади, ҳар куни чайқатилиб, докадан ўтказиб турилади. 3-4 ҳафта давомида кунига 3-4 марта 30-40 томчидан ичилади. Настойкани уйку олдидан кенгайган венали териларга суртилади.\nҚичитқи ўт япроқлари бир ош қошиғи бир стакан қайнаган сувга солиниб, сўнг 30 дақиқа тиндирилгач, докадан ўтказилади, овқатдан бир соат кейин кунига 3 маҳал бир стакандан\n12 та каштанни қоқ иккига бўлинади ва 3 л қайнаган сув қуйилади, 200 гр шакар қўшилади ва совугач, пичоқ учида хамиртуруш ташланади. 10 кун тиндирилиб, сузғичдан ўтказилади ва кунига 3-4 маҳал бир стакандан, овқатдан 15 дақиқа олдин ичилади. Муолажа муддати 3-4 ой. Навбатдаги ачитқи 3 кун тиндирилади. Каштанлардан 3-4 марта фойдаланса\n15 дақиқа, бир курс муолажа муддати 10 кун, кунора бажарса ҳам бўлади.\nОёқ ваннаси учун ботқоқ ўсимлиги настойкаси (димламаси) қуйидагича тайёрланади: 100 гр қуруқ ўтга 2 л қайнаган сув солиниб, тиндирилади, сузғичдан ўтказилади. Ванна ҳар\nкуни ёки кунора қилинади, қичитқиўт настойини ичиб, муолажа бирга олиб борилади. Амал муддати 15 дақиқа, муолажа муддати тузалгунча.\n200 гр асалга бир ош қошиқ йирик туз аралаштирилади. Аралашма касал веналар бўйлаб оёқ терига юпқа қилиб суртилади. Пергамент қоғоз ёпиб (целлофандан фойдаланиш тавсия этилмайди), дока билан ўралади. Компресс икки кун сақланади, кейин бир кун дам берилади. Муолажа муддати 9 кун.\nСувли ва пишган помидор майда қилиб тўғралади ва қаттиқ шамоллаган веналарга ёпиштириб чиқилади, устидан дока\nбилан енгил боғлаб қўйилади. 3-4 соатдан кейин янги помидор тўғрамлари билан алмаштирилади.


07:43 04 Март 2021\n15:29 20.10.2020 (Янгиланган 15:31 20.10.2020) Ҳавола олиш\nТОШКЕНТ, 20 окт — Sputnik. Россиянинг Вашингтондаги элчихонаси АҚШнинг Россия фуқароларига нисбатан бутун дунё бўйлаб хакер ҳужум уюштиришдаги айбловларини рад этади. Бу ҳақда элчихона вакили РИА Новостига маълум қилди.\nУнинг сўзларига кўра, кўриниб турибдики, шунга ўхшаш ахборот важлари воқеликка тўғри келмайди ва Америка жамиятида русофоб кайфиятини авж олдиришга қаратилган. Шунингдек, элчихона вакили шунга ўхшаш хатти-ҳаракатлар мана бир неча йилдирки Вашингтоннинг сиёсий ҳаётининг ўзига хос фарқли томони бўлиб келаётганини қўшимча қилди.\nУ Россиянинг бутун дунё бўйлаб “беқарорлаштириш операциялар” билан шуғулланиш нияти йўқлиги ва бўлмаганини таъкидлади.\n“Бу ташқи сиёсатимиз, миллий манфаатларимиз ҳамда давлатлар ўртасида муносабатлар қандай йўлга қўйилиши борасидаги тушунчамизга жавоб бермайди. Россия бошқа мамлакатлар суверенитетини ҳурмат қилади ва уларнинг ишига аралашмайди”, - деди дипломатик муассаси вакили.\nАввалроқ Америка Адлия вазирлиги ва Федерал қидирув бюроси гўёки бошқа мамлакатлар инфратузилмаларига ҳужум қилиш мақсадида қатор хакер ҳужумларини уюштирган ва зарарли вирус дастурларини тарқатишда алоқадор бўлган олти нафар россияликка нисбатан айблов эълон қилган эди. Америка томони версиясига кўра, улар ГРУ ходимларидир. Хусусан, улар 2019 йилда NotPetya вирусини тарқатишда, Жанубий Кореядаги Олимпиадага киберҳужум уюштиришда айбланишмоқда.


Зеленский Путин билан илк учрашувидаги биринчи сўзлари қандай бўлишини маълум қилди\nФото: Zelenskiy's Press Service/Pool Photo via AP\nУкраина президенти Владимир Зеленскийнинг таъкидлашича, Россия президенти Владимир Путин билан илк учрашувида россиялик ҳамкасбига Қрим ва Донбасс Украинанинг қисмлари ҳисобланишини айтган бўларди. У бу ҳақда Bild нашрига интервьюсида айтиб ўтди.\n“Путин билан биринчи марта учрашганингизда унга нима дейсиз?”, деб сўрашган журналистлар Зеленскийдан. “Гапни Донбасс ва Қрим Украина эканлигидан бошлаймиз”, деб жавоб қилган Украина президенти.\nУкраина етакчиси Қрим Украина таркибига қайтарилишига умид билдирган ва яриморолда кўп марта бўлгани ва уни яхши кўришини айтган. “Мен учун Қрим ҳар доим Украинанинг бир қисми бўлган ва шундай бўлиб қолади”, деб қўшимча қилган Зеленский.\nУнинг айтишича, Киевда Россияга қарши санкциялар Украинанинг ҳудудий яхлитлиги ва суверенитети тикланмагунча кучда қолиши керак, деб ҳисоблайдилар.\nУкраина президентининг фикрича, санкциялар ҳудудни қайтаришга ва ўт очишни тўхтатишга ёрдам берувчи восита ҳисобланади. “Агар бу восита ишламаса, унда бу механизмни тўлдириш лозим”, деб қўшимча қилган Зеленский.\nПутин “адаши”ни Украина президенти сайловларидаги ғалаба билан табрикламаган, у билан телефонда гаплашмаган. Унинг таъкидлашича, у Зеленский билан алоқалардан бош тортмаган ва унга алоқа ҳақида таклифлар тушмаган. Путин Зеленскийни Россия ҳақида душман сифатида гапиргани учун табрикламаганини қўшимча қилган.


Диёра Усмонова коронавирусга чалиндими? У вирусга қарши самарали дори тавсия қилди | Qalampir.uz\nДиёра Усмонова коронавирусга чалиндими? У вирусга қарши самарали дори тавсия қилди\nЖамият\t24 Июль 17:25 35877\nЎзбекистонлик таниқли хоним, айни вақтда Туркиянинг Истанбул шаҳрида истиқомат қилиб келаётган Диёра Усмонованинг танишларида ҳам коронавирус аниқланган. Бу ҳақда у Instagram`даги саҳифасида маълум қилди.\nУсмонова коронавирусни даволашда инфекциянинг ватани Хитойда ишлаб чиқарилган ва эҳтимол, халқ табобати асосида тайёрланган дори ҳақида маълумот берган. У бу дорини қабул қилган барча танишлари соғайганини айтади.\n“Бу препаратни пандемия бошида сотиб олгандик. Номи Линҳуа Цингвен. Ўйлашимча, Хитой халқ табобати препарати. Негаки унинг таркиби табиий маҳсулотлардан иборат. Кимда вирус аниқланганда берган бўлсак, уларнинг бари қийинчиликсиз ва аломатларсиз соғайди. Кейин уларда тест манфий чиқди.\nБу касалликнинг оғир шаклида ёрдам беради деб ўйламайман. Инфекция дастлаб аниқланган даврда, бу энг фойдали нарса. Агар ўзимнинг барча касалланган танишларим буни ичишмаганда, уни тавсия қилишга журъат этмаган бўлардим. Вазият жиддий, шунинг учун сизларга тавсия қиляпман”, дейди Усмонова.\nУнинг сўзларига қараганда, касаллик фақатгина танишларида аниқланган. Усмонованинг ўзи ва оиласи COVID-19 касаллигига чалинмаган.\nМаълумот учун, Диёра Усмонова 2016 йилда МДҲда “Ботир алюминий” номи билан танилган тадбиркор Ботир Раҳимовга турмушга чиққан эди. Уларнинг Икромжон исмли ўғли бор. Диёра Усмонованинг биринчи турмушидан Марям исмли қизи бор.\n04 Декабрь 18:19 47347\n05 Декабрь 13:16 29617\n04 Декабрь 12:42 19249\n03 Декабрь 15:38 17302\n05 Декабрь 20:25 15304


Ортга назар: Bluetooth ва унинг ривожланиш босқичлари\nХитойлик смартфонсоз Apple маҳсулотининг муқобилини чиқармоқчи\nФлагман iPhone рекорд даражада арзонлади\nOnePlus Buds Pro қачон тақдим этилиши маълум бўлди\nИсталган вақтда ушбу таржимани янада мукаммаллаштириш учун тегишли ҳавола орқали таржималар платформасига кириш имкони ҳар бир фойдаланувчида мавжуд.\nTelegram мессенжерининг фойдали функциялари кўп, лекин уларнинг аксариятидан фойдаланмаймиз. Бугун унинг кўпчилик билмайдиган айрим имкониятларига тўхталиб ўтмоқчимиз.\nКоронавирусга қарши курашда Telegram ёрдам беради!\nTelegram ҳам коронавирус пандемиясига қарши курашга киришган. Унинг бу ҳақдаги расмий мақоласида сиз ўзингизни инфекциядан сақлашингиз ҳамда бунда бошқаларга кўмак беришингиз учун йўриқномалар мавжуд.\nTelegram’даги тақиқ, чеклов ва чегаралар\nБу мессенжер фойдаланувчиларга кўп имкониятлар тақдим этади. Лекин унинг нималарга рухсат бермаслиги, сервисда қанақа чекловлар мавжудлигидан хабарингиз борми?\nTelegram жамоаси фақат бошқа платформаларда тасдиқланган саҳифаларга эга бўлган йирик ва фаол расмий каналлар, оммавий гуруҳлар ёки ботларни тасдиқлайди. Хўш, бу белгини қандай оламиз?\nЮртимизда энг оммабопларидан ҳисобланган Telegram мессенжерида йирик янгиланиш амалга оширилди.\nQR-код орқали авторизация қилиш сизга компьютерингизда (ноутбукингизда) ўз профилингизга иложи борича тез ва осон кириш имконини беради.\nМессенжернинг Android ва iOS иловалари 5.14 талқинигача, компьютерлар учун Telegram Desktop барқарор 1.9.7 версиясигача, macOS учун Telegram эса 5.9 талқинида янгиланди. Улардаги ўзгаришлар эса...\nTelegram’да телефон рақамингизни буткул яшириш йўлини ўрганиб олинг\nTelegram’да хавфсизлик янада кучайтирилди: энди контактларингиз рўйхатида бўлган ва сизниям ўз контактларига қўшиб қўйган кишидан ҳам телефон рақамингизни яширишингиз мумкин. Қандай қилиб, дейсизми?\nУшбу мессенжернинг Android ҳамда iOS клиентлари Telegram 5.11 версиясигача, компьютерларда ишлатиладиган Telegram Desktop дастури эса 1.8.3 талқинигача янгиланди.\nTelegram янгиланди – анимацияли стикерларни юклаб олинг!\nАнимацион стикер атиги 20-30 Кб, яъни унга оддий суратдан ҳам 6 баравар кам трафик кетади! Шу боис улар ҳатто ўта паст тезликдаги интернетда ҳам бемалол ишлайди. Ўзингиз ҳам шунақасини ясай оласиз!\nҲар бир операцион тизим учун ишлаб чиқилган Telegram дастурида фойдаланувчилар учун қандай янги функциялар, имкониятлар йўлга қўйилганини битта-битта кўриб чиқамиз.\nБу фақат усул мессенжернинг компьютер ва ноутбуклар учун тақдим этилган Telegram Desktop дастуридагина ишлайди.\nЭнди ўзингизни қизиқтирувчи расмни Telegram’даги веб-қидирув орқали топиб ўрнатиш, унга ҳаракат ва хиралик эффектини бағишлаш, сўнг эса ушбу ижод намунасини ҳавола ёрдамида дўстларга улашиш мумкин!\nДастурчи бўлишнинг 6 йўли\nДастурчи бўлиш сизнинг маҳоратингизни кундан-кунга, йилдан-йилга аста-секин, босқичма-босқич ривожлантириб борувчи тўпланган жараён ҳисобланади. Дастурлаш қизиқ ва мукофотлайдиган(ақлий, маънавий ва молиявий) жараёндир.\nTelegram Desktop дастури кейинги бир куннинг ичида дастлаб 1.4.1, кейин эса 1.4.2 талқинига қадар янгиланди. Ундаги ўзгаришлар рўйхати билан танишинг.\nTelegram’да матнларни турли форматларда ёзиш усуллари\nTelegram’да матнларни турлича: тўқранг (жирный), курсивли, чизиқли, тескари, ағдарилган ёки «дастурчилар усулида» – ҳарфларини бир хил энли қилиб ёзиш йўлларини ўрганамиз.


Ўзини ўзи банд қилган шахс сифатида мустақил ҳамширалик билан шуғулланишга рухсат берилмоқда\nЎзини ўзи банд қилган шахс сифатида “ҳамширалик иши” фаолияти билан шуғулланишга ўрта тиббий (ҳамширалик иши, даволаш иши, акушерлик иши) ёки олий ҳамширалик иши бўйича олий маълумотга эга бўлган, давлат ёки нодавлат тиббиёт ташкилотида ишламайдиган шахсларга (ҳамшира) рухсат берилади.\nМустақил ҳамшира ахборот дастурида маълумотларни бевосита ўзи киритиши ёки туман (шаҳар) кўп тармоқли марказий поликлиникаларига келган ҳолда ахборот дастурида рўйхатдан ўтиши мумкин. Бунда малака тўғрисидаги сертификат бўлиши талаб этилади, мустақил ҳамшира таълим ташкилотини тугатганига 3 йил бўлмаган тақдирда ушбу сертификат талаб этилмайди.\nМустақил ҳамширанинг шифокор кўрсатмасисиз ҳамда унинг тавсияси асосида аҳолига мустақил тиббий маслаҳат ва муолажаларни бажариш бўйича ҳуқуқлари белгиланди.\nМазкур фаолият билан Президент фармонига кўра, Соғлиқни сақлаш вазирлигининг тегишли ахборот тизимида 2022 йил 1 январдан бошлаб рўйхатдан ўтган шахслар шуғулланиши мумкин.\nЎзбекистонда ўз-ўзини банд қилганлар сони миллиондан ошди


Отабек Муродов, Русланбек Давлетов, Пўлат Бобожонов...\n25.03.2019 10:12 0 385\nФото: Халқ билан мулоқот гуруҳи\n– Турмуш ўртоғим Мирзо Улуғбек туманида нон маҳсулотлари ишлаб чиқариш бўйича тадбиркорлик фаолияти билан шуғулланар эди, – дейди Мукаррам Нуралиева. – 2007 йилда бевақт қазо қилди. Шундан сўнг давлат нотариуси томонидан турмуш ўртоғим бошқарувида бўлган «Дон-нон» масъулияти чекланган жамияти устав фондининг 87 фоиздан ортиқ қисми оиланинг меросхўрлари сифатида қизим иккаламизга ажратилиши белгиланди. Лекин, турмуш ўртоғим ўрнини эгаллаган собиқ ўринбосари оиламизга тегишли бўлган мазкур улушни ўз фойдасига ўзлаштириб олди. 10 йиллик чопа-чоплардан сўнг, ниҳоят адолат қарор топди. Унга нисбатан ўтган йили Тошкент шаҳар прокуратураси томонидан жиноят иши очилди. Бош прокурорга мана шу масала юзасидан мурожаат қилиб, қўзғатилган мазкур жиноят ишини ўз назоратига олишини ва адолатни тўлиқ қарор топтиришда амалий ёрдам беришини сўрадим.\nхалқ билан мулоқот сайёр қабул\nАдлия вазири ўринбосари 20 та одамга шифохонага бепул йўлланма берди


Шерзод Шерматов: «Директорларни қамаш таклифини беришдан аввал уларга ҳалол ишлашлари учун шароит яратиб бериш керак» – Газета.uz\nШерзод Шерматов: «Директорларни қамаш таклифини беришдан аввал уларга ҳалол ишлашлари учун шароит яратиб бериш керак»\nХалқ таълими вазири Шерзод Шерматов мактаб директорлари фақат жазоланадиган бўлса, яхши кадрлар йўқотилишини билдирди.\n14 июн 2019, 12:35 Жамият\nЎзбекистон Республикаси Халқ таълими вазири Шерзод Шерматов мактаб директорлари, уларнинг маоши ва яна бошқа муҳим масалалар ҳақида фикр билдирди.\n«Баъзи мактаблар нуфузининг юқори бўлиши таълим муассасаси директорининг фаолиятига боғлиқ. Маълум бир нуфузли мактаблар мунтазам равишда текширилиб, уларнинг фаолиятида камчиликлар топишга ҳаракат қилинган. Мақсад — бу орқали кимнидир мазкур мактабга киритишни тезлаштириш бўлган. Ҳозирги қонунчилик ва молиялаш тизимида исталган нуфузли мактаб директорини қамаш мумкин. Шу туфайли улар «қўнғироқчи"ларни мактабга жойлашган.\nПойтахтимиздаги давлат мактаблари директорлари ойига 2,5 млн. сўм ишлаб топади ($300 камроқ). Уларда хусусий мактаб директорларига нисбатан юклама ва стресс бир неча бор юқори. (Тошкентдаги хусусий мактаб директорларини мен давлат хизматига таклиф қилдим, аммо улар $3000 -$5000 ойликни ортиқча стрессларсиз ва дам олиш кунларида дам олган ҳолда топишларини айтиб ўтиб, рад жавобини беришди).\nШунингдек, мамлакатимизнинг иқтисоди хуфиёна секторга тўғри келади. Шу боис ҳозирда мактабларнинг харажатларини давлат бюджети ҳисобидан қоплаш имконияти йўқ. (https://www.gazeta.uz/ru/2018/01/11/shadow-economy/).\nДавлат бюджетининг 16% харажатлари мактаб таълимига юборилади. Бу ҳар бир ўқувчига йилига 2,9 млн. сўм ёки ойига 246 минг сўмни ташкил этади. Тошкентдаги хусусий мактабларда ота-оналар ҳар ой бу миқдордан 10 баравар кўп (British School, TIS ва бошқа халқаро мактабларни ҳисобга олмаса, у ерда тўлов миқдори 50−70 баравар кўп). Агар давлат бюджети реал иқтисодиётни (жумладан хуфиёна секторни) қамраб олса ва мактаблар харажатлар ҳажми 16% да қолса, биз давлат мактабларининг молиялаш ҳажмини 2 бараварга оширишимиз мумкин!\nБу маблағлар мактабнинг бюджетдан ташқари фондига тушади, давлат бюджетига эмас. Бу маблағнинг 60%гача мактаб Кузатув кенгашлари директор ва ўқитувчиларнинг меҳнатини рағбатлантиришга бемалол юбора олади. Яъни, директорлар ноқонуний даромад топиш ёки мактаб масалалари (кичик таъмирлаш, текширувлар ва ҳ.к)ни қандай ёпишни ўйламайди. Аксинча, улар шаффоф молиявий тизимга ўтади.\nБу микроҳудуддан бепул фарзандини нуфузли мактабга жойлаштирган ота-оналарга ҳам юкламани камайтиради. Мактабларнинг ўз маблағлари бўлса, турли жамғармаларга, таъмирлаш ва бошқа мақсадларга пул йиғилмайди. Бу эса аввалги коррупция элементлари бўлган биринчи синфга қабул тизимида мавжуд бўлмаган ўзига хос «ижтимоий лифт» вазифасини бажаради.\nP. S. Биз, вазирликнинг янги жамоаси, бу тизимни яратмаганмиз, аммо биз, жумладан, ҳамма томонидан қўллаб-қувватланмайдиган қарорлар қабул қилган ҳолда уни ўзгартиришга мажбурмиз. Биз бу мактабларга ўзимизнинг «квота"мизни белгилаган ҳолда ўз муаммоларимизни «ечишимиз» мумкин эди. Ҳамма мамнун бўлар эди. Бошқа томондан, болаларни 1-синфга қабул жараёнини «бизнес"га айлантириб олган талай одамлар мавжуд. Табиийки, улар ўзгаришларни, жумладан қабул пуллари ҳақида нотўғри маълумот тарқатган ҳолда, саботаж қилишга ҳаракат қиладилар».\n«Газета.uz» 2 188\n03.06 Яна 46 кишида коронавирус аниқланди (жами — 3815)\n03.06 «Ганга» кўприги устида 7 та автомобиль тўқнашди\n03.06 Коронавирусдан соғайганлар сони 3000 нафардан ошди\nТуризм ва авиақатновларни қайта тиклаш борасида қандай режалар бор?\nЎзбекистон фуқаролигига қабул қилишда давлат тилини билиш талаби қўйилади\nФинляндия Оролбўйи минтақаси жамғармасига 1 млн евро ажратди\nWindows 10 тизимига қандай ўзгаришлар киритилди?


Ўзбекистонда коронавирусга чалинганлар 15 нафарга етди | Qalampir.uz\nЖамият\t18 Март 15:00 21548\n177 нафар Ўзбекистон фуқароси Мисрдан олиб чиқилди\nАввалроқ, Истанбулдан келган Ўзбекистон фуқаросида коронавирус инфекцияси аниқланганлиги ҳақида хабар берган эдик. Сўнгги маълумотларга қараганда, унинг турмуш ўртоғида ҳам ушбу инфекция борлиги тасдиқланган. Бу ҳақда Соғлиқни сақлаш вазирлиги маълум қилди.\nШу билан бирга, Лондонда бўлиб қайтган яна бир Ўзбекистон фуқаросида ҳам коронавирус инфекцияси аниқланган. Ҳар икки фуқаро ҳам қатъий тиббий назоратда бўлган. Айни пайтга келиб, ушбу инфекция аниқланган беморлар сони 15 нафарга етди.\nТаъкидланишича, инфекция тарқалиб кетишининг олдини олиш мақсадида олиб борилаётган эпидемиологик суриштирув ишлари давом эттирилмоқда.\nЭслатиб ўтамиз, Ўзбекистонда коронавирус билан боғлиқ дастлабки ҳолат жорий йилнинг 15 март куни Париждан келган ўзбекистонлик аёлда аниқланганди. Мамлакатда ҳозиргача 2100 киши карантинга олинган.\n30 Март 23:35 82924\n28 Март 15:16 74956\n28 Март 10:15 55699\n29 Март 20:52 43650\n28 Март 17:32 43445


«Дарҳол назоратга олишлари хомхаёл экан» — беш кишилик оила ўз уйида қандай даволанаётгани ҳақида - Zamin.uz\nБугуннинг асосий мавзуси шубҳасиз коронавирус. На халқаро сиёсат, на иқлим ўзгаришлари ва на оламни лол қилган спорт оммани ўзига жалб қилиш бўйича пандемия билан беллаша олади. Ўзбекистонда ҳам сўнгги бир ҳафта ичида вазият кескин ўзгарди.\n10 июлдан карантин чоралари яна кучайтирилди. Аммо кўпчиликнинг фикрича, жин кўзадан чиқиб кетиб бўлди, вазият назорат қилиб бўлмайдиган даражага етди.\nСамарқандлик беш кишилик оила ҳикояси бу тахминларни қисман бўлса-да исботлайди. Уларнинг илтимосига кўра, исм-шарифларини сир сақладик.\n— Ўзим, хўжайиним ва уч нафар фарзандим биргаликда яшаймиз. Касалликка ўзим ва 12 яшар ўғлим чалиндик, лекин бу тасдиқланган маълумот холос. Оила жамулжам бўлиб, худди олдингидек бир том остида яшаяпмиз.\nТанишларим билан бир кафеда йиғилгандик. Ўшанда касалликни биринчи мен юқтирган бўлсам керак. Лекин бу ҳам тахмин холос. Дастлабки белгилар пайдо бўлиши билан ўзим бориб тест топширдим. Жавоби мусбат чиқди – мен Covid-19 касаллигига чалинибман... Кейинчалик бу вирус ўғлимда ҳам расман аниқланди.\nТелевизорда кўрсатишгани, ҳар бир касалга алоҳида эътибор, дори-дармонлар билан таъминлаш, гуллар билан кузатиш – ҳамма-ҳаммаси бекор гап экан! Гулни-ку қўйинг, ҳатто касаллигим аниқланганидан кейин ҳам бирор киши келиб хабар олгани йўқ. Ўзимизча даволаняпмиз.\nТест натижаси чиққанидан кейин поликлиникага қўнғироқ қилдим. Улар бизга СЭСдан сигнал келиши керак, дейишди. Қўлимда тест жавоби турибди-ку, деган эътирозимга фақат СЭС кўрсатмаси асосида ишга киришишларини айтишди.\nМантиқни қаранг, касаллик аниқланиши билан шартта изоляция қилинади ва дарҳол даволашга киришилади, деган гаплар хомхаёл экан. Менга ўша СЭСнинг ўзи тасдиқлаб берган маълумотнома ўтмас экан, алоҳида кўрсатма ҳам бўлиши керак экан. Фақат ана шу «сигнал» келсагина мени текширишар ва дорилар беришаркан.\n«Майли, мендаги тестни йўқ деб ҳисобланг ва иситмам, шикоятларим асосида ўзингиз тест олинг», – дея эътироз билдирганимдан кейин келиб тест олиб кетишди.\nАммо икки кун ўтди ҳамки жавоби чиқмади, мен уйда қолавердим. Ахир уйда даволаниш мумкинлиги айтилди-ку, дерсиз. Мен бу қарор чиқмасидан олдин касалликка чалинган ва бу ҳақда билдириб уйда даволанишни бошлагандим.\nХуллас, оиламиз билан уйимизда қолдик, мен ҳамда ўғлимда аниқланган, хўжайиним ва икки фарзандимда бор-йўқлиги маълум эмас. Лекин ҳамиша бирга бўлганмиз ва касаллик аниқланганидан кейин ажралишдан умуман мантиқ йўқ эди. Худди олдингидек яшайвердик, фақат кўчага чиқмай турдик.\nТаниш шифокорларимдан, интернетдан олган тавсияларимга кўра олган дориларим анча қиммат экан. Худога шукр, оиламиз имкониятлари етарли, ҳаммасини олдик. Лекин беш киши учун уч кун ичида тахминан 3 млн сўмлик дори-дармон ишлатилди. Энди ўзингиз ўйлаб кўринг, ночорроқ оила бундай вазиятда нима қилади?!\nБир-икки кун иситмаладим, томоғимдан балғам ҳам келди. Шукрки, нафас қисишдек оғир белгилар бўлмади. Оиламизнинг қолган аъзоларида жуда енгил кечди. Орадан 3 кун ўтиб, бугундан бошлаб анча яхшиман, кайфиятим ҳам кўтарилиб қолди.\nЯна бир жиҳат – касаллик бизга юқиб бўлганидан кейин, ўзимиз билмаган ҳолда анча вақт кўчаларни айланганмиз, жуда кўп жойга борганмиз. Ўзинг касалликка чалинмагунча бу худди йўқ нарсадай туюларкан, лекин вирус аниқланганидан кейин ўзинг учун эмас, болаларинг учун даҳшатга тушаркансан.\nҲозир мендан таҳлил олинган ва жавоб чиққунча вақт давомида борган жойларимни, учрашган одамларимни, олдимга келганларни ўйлаб хулоса қиляпман – вирус аллақачон назоратдан чиқиб кетиб бўлган, у орамизда бемалол айланиб юрибди!\nУнутманг, ўзингиз ва фарзандларингиз учун биринчи навбатда ўзингиз масъулсиз. Бундай ҳолга тушганингиздан кейин кимдандир хафа бўлиб ўтиришдан фойда йўқ. Эҳтиётингизни қилинг, мен чалинган касаллик сизни четлаб ўтсин.


“Обод қишлоқ” лойиҳаси Мирзачўл туманида жадал суратларда олиб борилмоқда » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » “Обод қишлоқ” лойиҳаси Мирзачўл туманида жадал суратларда олиб борилмоқда\nҚишлоқлар азал-азалдан гўзал ва тароватлидир. Бугунги кунда юртимизнинг олис гўшаларида олиб борилаётган бунёдкорлик ишлари Қишлоқлар қиёфасини янада ўзгартириб юборди, десак асло муболаға бўлмайди.\nШаҳарга тенглашаётган қишлоқлар жамолини кўриб кўзингиз қувонади. Замонавий уй-жойлар, шаҳарникидан қолишмайдиган шарт-шароитлар, албатта, замондошларимизнинг фаровон ҳаёт кечиришлари учун яратилаётганлиги айни ҳақиқатдир.\n"Обод қишлоқ”лойиҳасини амалга ошириш ҳаракатлари Жиззах вилоятининг Мирзачўл туманида ҳам жадал ишлар олиб борилмоқда. "Обод қишлоқ” лойиҳасига киритилган туман ҳудудида катта ўзгаришлар бўлаяпти.\nИшчи гуруҳ томонидан қишлоқдаги муаммолар ўрганиб чиқилиб, бу ерда аҳолининг яшаши учун муносиб турмуш шароитини яратиш юзасидан аниқ чора-тадбирлар режаси белгиланди. Айниқса вилоят ички ишлар бошқармасининг ишчи гуруҳи аҳолига зарур маҳсулотлар ва буюмлар, дори-дармонлар билан таъминлаб турибди.\nДавлат ва жамоат ташкилотлари, йирик ишлаб чиқариш корхоналари, тижорат банклари вакиллари қишлоқ фаоллари билан ҳамкорликда кўча ва йўлларни, ижтимоий иншоотларни, уй-жойларни таъмирлашмоқда, ободонлаштириш ишларини бажаришмоқда.


Насроний атиргули (26-қисм) | Azon.uz - Ахборот-таҳлилий портал\nНасроний атиргули (26-қисм)\n1408 23:00 14.10.2019\nҲар кунги баҳсимиз фақат дин ҳақида бўларди. Бир сўзимни кўп ўйлай бошладим. Лайло “Ҳамма мусулмонлар қўпол” деганда мен нега унинг гапини тасдиқладим? Ҳолбуки, мен Гулдеренга ўхшаган чинакам инсонни танирдим. У ҳам мусулмон эди ва асло жоҳил эмасди. Лекин қатъий қарорим у билан учрашгани тўсиқ бўларди. Уч-тўртта мусулмонда кўрганим қўполлик, маданиятсизлик таъсирини бир ҳақиқий мусулмон ўзгартиролмаганди. Вера ҳар кўришганимизда Филиз устозни сўрарди. Сиртдан унинг жуда ноёб ва замонавий устоз экани қулоғимизга чалинарди. Уни қизиқиб кутардик. Вера Филиз устознинг бу ҳафта бўладиган тадқиқимизда қатнашишини ҳам эшитганди. Лайлодан сўради:\n– Бизникига Филиз устоз келармиш, шу тўғрими?\nЛайло жаҳл билан жавоб қилди:\n– Ҳа, тўғри. Бу ҳафта бўлиб ўтадиган тадқиқимизда қатнашади. Унга баъзи оятларни кўрсатиб, лол қолдираман! Шўрлик бошига нима кунлар тушишидан бехабар ҳали.\nТаркан суҳбатга қўшилди:\n– Мен ҳам шуни ўйлаётгандим. Бу шариатчи жоҳилдан шундай нарсаларни сўраш керакки, ҳайратдан тошга айланиб қолсин. Балки уни ҳам шоҳидлардан қилармиз?!\nУнга “жоҳил” дейиши мени мамнун қилганди.\n– Беҳудага хомхаёлларга берилманглар, – деди Вера, – ҳеч қайси илмли мусулмонни шоҳидлардан қилолмайсизлар. Сизларнинг шоҳидларга қўшганингиз номига мусулмон, ўзи Исломни умуман билмайдиган, ўзини мусулмон санайдиган соддадил юртдошларимиз эди.\nЛайло яна эътироз билдирди:\n– Биз шоҳидлардан бўлишини сўраб дуо қиламиз. Бизга қўшилса, тупроқ бўлишдан халос бўлади.\nҲаяжон билан якшанбани кутардик. Гулдерен ҳам ҳаяжонда эди. Гўёки якшанба куни Лайлоларнинг вилласида учинчи жаҳон уруши бошланарди. Юрагимиз Лайлоларникидан айримас, худди уларнинг вилласида уриб турарди. Бувим ҳам энди шоҳидлардан бўлганимни эшитганди. Кўзларида ёш билан мендан сўради:\n– Болажоним, сени насроний бўлди, адашди дейишяпти, тўғрими шу?\n– Йўқ, ундай эмас, буви. Мен Ҳақ йўлига кирдим. Чинакам мусулмон менман. Мусулмон Аллоҳга таслим бўлган дегани эмасми? Шу-да, мен ҳам таслим бўлдим.\nСодда нигоҳларини тикди менга:\n– Шундайми? Яхши, болам, яхши. Аллоҳга таслим бўлмаган, шайтонга таслим бўлади.\nНиҳоят, кутган кунимиз келди. Ҳаяжондан юрагимиз тез урарди. Чунки Филиз устоз келганди. У билан танишдик. Лайло иккимиз ундан ўзимизни олиб қочмадик. Бир-биримиздан ҳар хил саволлар сўрардик, яхши жавоб берарди. Биз ҳам жавоб бердик унга. Аввал у бизга дарс берди. Бизга Аллоҳни англатишни бошлади. Қайта-қайта: “Аллоҳни инсон каби ўйлайсизлар, бу ўй оқибатида жуда катта янглишларга йўл очилади”, – деди. Инжил, Таврот, Забур ва Қуръондан гапирарди. Тавба-тавба, бу аёл ғоят маданиятли, зиёли эди. Унга лол қолмасликнинг иложи йўқ эди. Ички дунёсига ҳар қанча эҳтиром оз эди. Ҳайратда эдик. Айниқса мен ҳаддан ортиқ маҳлиё, ҳаддан ортиқ лол эдим. Гулдерен ҳам унинг суҳбатига ғарқ бўлди.\nГулдерен Филиз устозни ҳар ҳафта олиб келар, мен ҳам ҳар ҳафта бориб уни эшитардим. Номини дарс эмас, тадқиқ дерди. Ўргатувчига устоз эмас, тадқиқчи дейиларди. Бу билан Инжилда дин ўргатувчига нисбатан келган ҳукмга бўйинсунилмоқчи бўлинарди балки. Лекин номлар ўзгаргани билан ҳақиқат ўз мақомида турарди. Ҳар тадқиқ бир дарс, ҳар тадқиқчи насронийликни ўргатувчи диндор, устоз эди. Филиз устоз англатган ҳар бир нарсага ҳайрат билан қулоқ тутардим. Кўпини биринчи бор эшитаётгандим. Тавба, тавба, булар Исломда бор экан, лекин нега олдин эшитмагандим ва бунга ким масъул?..\nОрадан бир неча ой ўтди, зиддиятли ўй-хаёллар оғушида эдим. Қарама-қараш тушунчаларга қаармай, эътиқодимдан қайтмаётгандим. Мени зиддиятга туширса-да, эътиқодим эди у. Бу эътиқод кўйида онамнинг вафотига сабаб бўлгандим. Иегова шоҳидларидан вақти-вақти билан айрилишни ўйласам-да, суяк-суягимгача етиб борганди уларнинг даъвати, айрилолмасдим. Нима қилиб бўлса-да, бу қарама-қарши ўй-хаёллардан халос бўлишим керак эди. Зерикиш ва ташвишлар билан кеча-кундузларим исёнда ўтарди. Бир куни бувим ва бобом билан тушлик дастурхони устида эдик, эшик қўнғироғи устма-уст чалинди. “Тинчлик бўлсин ишқилиб”, – дея эшикни очдим. Лекин хабар хайрли кўринмасди. Кейин билдимки, қанчадан-қанча ёмон кўринганлар аслида хайр бўладию, лекин буни кишилар билмайди.\nЭшикда қўшнимизнинг ўғли Ойдин турарди. Бола эмасми, одам руҳиятини билмасдан хабарни етказди:\n– Жамила опа! Уғур синфнинг деразасидан ерга тушиб кетди, ерда қонга буланиб ётибди…\n“Укажоооон!” деб фарёд урганча уйдан чиқдим. Ойдин билан бирга воқеа жойига келдик. Укамни касалхонага олиб кетишган экан. Шу заҳоти такси тутиб, мен ҳам касалхонага кетдим. Касалхонага етиб борганимда жиннига ўхшардим. “Уғурим! Уғурим қаерда, айтинг, одамлар!” – дея ўзимга-ўзимга фарёд қилардим. Одамлар менга ҳайрон бўлиб, ғалати қарашарди. Шошилинч тиббий ёрдам бўлимига бордим. “Бола бизда, докторлар унга қарашяпти”, – дейишди.\nУкам ётган бўлимнинг эшиги олдида кутяпман. Тилимда тинимсиз шу дуо айланади: “Тангрим! Тангрим, ўтинаман, укамни Ўзинг асра!”\nИнсон хотиржамликда Аллоҳга муҳтожлигини ҳис этмайди. Бир инқилобчи қизнинг гапини эсладим: “Мен Тангрига муҳтож эмасман”, – деганди. Худди мукаммал ишлаётган соатнинг менга уста керак бўлмади, таъмирчи ҳам керак бўлмайди деганидек. Аллоҳ бунёд этган ҳолатлар соат каби мукаммал ишлаганда, ҳунарни ўзидан билмоқ, бошқа қудратга эҳтиёж туймаслик эди. Ҳозир мен бу эҳтиёжни томирларимдаги қонларим қадар туяман. Ҳаяжондан жойимда туролмайман. Сониялар шунчалик узун эдими? Ҳолбуки, бошқа пайт вақт ўтгани ҳам сезилмайди. Ўша ерда англадимки, вақт ҳам ҳолатга қараб ўзгарар эмиш. Укамни бир лаҳзага бўлса ҳам кўришни истардим, лекин мени ичкарига олишмади. Бирдан эшик очилди. Шифокорлардан бири чиққанди, жонҳалак сўрадим:\n– Укам ўлдими, яшайдими, доктор? Ўтинаман, бирор нима денг!\nШифокор одатдагидай жавоб берар, лекин менга оғзини бир соатда бир очаётгандай туюларди. Ҳолатга қараб воқеалар шакли ўзгарарди. Аранг сўзлаётгандай жавоб берди:\n– Ҳозирча тирик. Зудлик билан қон қуйишимиз керак. Ҳозироқ қон гуруҳини билишимиз зарур. Қон гуруҳини билсангиз айтинг, вақт йўқотмайлик.\n– Нима?! Қон қуясиз?! Бўлмайди! Бу динимизда тақиқланган!\nШифокор менга ғалати қаради:\n– Сиз ақлдан оздингизми? Қанақасига тақиқланган бўлади? Бунақа мутаассиблар бу давлатда қандай қилиб ҳокимият тепасига келиб қолди, билмайман!\n– Биз ҳокимият эмасмиз, ўтинаман доктор, бошқа чорасини топинг, укамга қон қуйишингизга йўл қўймайман.\n– Унда укангиз тирик қолмайди. Жуда кўп қон йўқотган.\nЭнди нима қиламан? Шоҳидлардан бири қон қуйишни қабул қилмаган ва шу сабабли ўлган, уни мақтаб мақтаб гапиришганди. Бошқа одам ўлса мақташ ёки сўкиш осон, лекин бу нарса ўз бошингга тушса, ҳечам осон эмас. Кўз ёшларим сел бўлиб оқарди. Бунча кўз ёш инсон танасининг қаерида тўпланиб турар экан? Тинимсиз йиғлардим.\n– Бир сиз мусулмонмисиз, синглим? Қанча имомлар, ҳожилар, домлалар қон олдиришади, қон қуйдиришади. Ҳаром бўлса, улар қилмасди-ку бу ишни. Фақат сизга тегишлими бу эътиқод?\nИмон келтиргандим, эътиқодим нимани талаб қилса, шуни бажарардим. Туркия Республикаси эътиқодимни ҳимояга олганди. Давлат томонидан ҳимоя қилинганимга ишониб шифокорга бақирдим:\n– Эътиқодимни нега мазах қиласиз?! Мен мусулмон эмасман, мен чинакам насроний, Иегова шоҳидиман! Бизда қон олдириш ҳаром. Бундай қилолмайман! Сиз мени камситолмайсиз! Бунга умуман ҳаққингиз йўқ, жаноб!\nШифокор эътиқодини бу қадар онгли равишда ёқлаган одамни энди кўраётганди чоғи, ҳайрат билан жавоб қилди:\n– Ўзингиз биласиз. Бола ўляпти.\nБошқа шифокрлар ҳам ёнимга келди. Бир доктор мени укамнинг ёнига олиб борди:\n– Мана уканг, унга яхшилаб қара, балки бу охирги кўришинг бўлиши мумкин.\nЎша лаҳзаларда Исмат девонанинг айтганини эсладим. Бир гал шундай деганди: “Ислом инсон ҳаётига шу қадар жиддий қарайдики, ҳаром қилган бир нечта нарсани ўлимга сабаб бўладиган ҳолатларда ҳалол қилган”. Филиз устоз ҳам бу масалада шундай деганди: “Қон қуйиш ақл топган неъматдир, инсониятга фойдаси бўлган ҳар қандай неъматни, у кимдан келса келсин, қабул қилиш керакдир. Зеро, у ҳам Аллоҳнинг бандаларга илм билан келган раҳматидир ”.\nИккиланаётгандим. Бу тараддудланиш инсон қалбини қай ҳолга туширишини ҳеч тушунтиролмайман. Кимдир юрагимни кўра олганида, ишончим комилки, унда дўзахда ҳам бўлмаган оловни кўрарди. Нима қиламан энди? Чорасиз ҳолда бир пастга, бир юқорига чиқардим. Укамнинг ёнига бордим, уни ўпдим, ўпавердим, қайта-қайта ўпдим.\nБир қарасам, унга қон қуйилаётган эди. Ақлдан оздим. Бор овозим билан бақира бошладим:\n– Уни чиқаринглар укамнинг қўлидан! Ўтинаман, ҳозироқ чиқаринглар!\nШифокорлардан бирининг қаттиқ жаҳли чиқди:\n– Тентакмисан сен, ҳой қиз?! Бола ўлади-ку!\n– Ўлсин, майли, сиз чиқаринглар!..\nБирданига оғзимдан чиққан сўз қулоғимга ўқдай қадалди:\n– Йўқ, йўқ, ўлмасин! Жоним укам ўлмасин! Дунёда ундан бошқа жигарим, яқиним йўқ. У менга онамдан қолган ёлғизгина хотира, ўтинаман, укам ўлмасин!..\nЎша жойда чўкиб ўтирганча ҳўнг-ҳўнг йиғлай бошладим.\n1-қисм 2-қисм 3-қисм 4-қисм 5-қисм 6-қисм 7-қисм 8-қисм 9-қисм 10-қисм 11-қисм 12-қисм 13-қисм 14-қисм 15-қисм 16-қисм 17-қисм 18-қисм 19-қисм 20-қисм 21-қисм 22-қисм 23-қисм 24-қисм 25-қисм


Сут ва ялпизли коктейл - Hidoyat.uz\nАсосий саҳифа Жамият Пазандалик Сут ва ялпизли коктейл\nЧоп этилди Iyun 26, 2020 Сут ва ялпизли коктейлda fikr bildirishni o'chirish\nоддий ёки ванилинли музқаймоқ — 150 гр;\nсут — 180 мл;\nялпиз экстракти — 2-3 ош қошиқ (экстракт бўлмаса, майда тўғралган ялпиздан ҳам фойдаланишингиз мумкин);\nтаъбга кўра шоколад урвоқлари.\nМузқаймоққа сут қўшинг.\nЯлпиз экстракти қўшинг.\nАралаштиришда давом этинг.\nСтаканга солинг ва шоколад урвоқлари билан безанг.


«Йирик ер эгалари юзага келишига йўл қўймаслик керак» — Отабек Бакиров ер муносабатлари ҳақида\n11:53 / 11.06.2021\nЭксперт ерни хусусийлаштириш ёки хусусийлаштирилмаган ер участкаларини ижарага бериш орқали пул жамғаришни мақсад қилиш катта хато бўлиши, бу ижтимоий кайфиятни яхшиламаслиги, аксинча уни ёмонлаштиришидан огоҳлантирди.\nKun.uz «Иқтисодий хабарлар таҳлили» рукнининг навбатдаги сонида молиячи Отабек Бакиров билан ер муносабатлари ва мулкчилиги, бу борадаги ўзгаришларни қандай тартибда ўтказиш лозимлиги ҳақида суҳбатлашди.\n— Ер муносабатларини тартибга солиш борасида ўзгаришлар бўлиши кутилмоқда. Фикрингизча, бу қандай тартибда амалга оширилиши керак?\n— Ер муносабатлари 100 йиллар давомида бизда ижтимоий кайфиятни, одамларнинг ҳаётга нисбатан муносабатини кескин ўзгартирадиган масалалардан бири бўлиб келган. Шунинг учун, эътибор берсангиз ер масаласи туфайли тузумлар, ечимлар турлича бўлгани сабабли давлатлар ўзгарган. Шу сабаб бу масалада жуда ҳам эҳтиёткорлик ва нозиклик билан муносабатда бўлиш керак деб ҳисоблайман.\nИккинчидан, бу масалада биз ижтимоий шартнома, яъни давлат ва жамият ўртасидаги қонун асосида иш кўрсак, бу муносабатлар самимийроқ ва тўғрироқ бўлади. Бу қайсидир тарафнинг ҳақ-ҳуқуқлари бузилишининг олдини олади. Ер борасида кутилаётган ўзгаришларни ижтимоий шартнома ва қонун доирасидаги қабул қилинган ҳолатда бошлашимиз керак бўлади. Бу энг асосий билдирадиган фикрим ва бу ўзгаришларни қонун даражасидаги меъёрий ҳужжат асосида белгилаб олишимиз керак ва бу қонун кенг муҳокамалар асосида қабул қилиниши даркор.\nЧунки бизнинг асрлар давомидаги ҳаёт тарзимиз ва ўзаро ижтимоий муносабатларимизни ҳам ер масалалари белгилаб келган. Баъзи бир давлатлар ер масалалари юзасидан шошма-шошарлик билан қарор қабул қилиши натижасида кўп муаммоларга дуч келди. Эътибор берсангиз қўшнимиз Қозоғистонда ер билан боғлиқ қонунчиликда дастлаб ерни хусусийлаштиришда хорижий давлат фуқаролари ёки резидентлари иштирок этиши мумкинлиги билан боғлиқ ҳолат кузатилгани жуда кўп ижтимоий норозиликларни келтириб чиқарди ва охир-оқибатда орадан 1-1,5 йил вақт ўтгандан кейин улар қонунчиликдан бу нормаларни олиб ташлашга мажбур бўлишди.\n— Ер муносабатларини тартибга солишда нималарга эътибор қаратиш керак деб ҳисоблайсиз?\n— Юқорида таъкидлаб ўтганимдек, билвосита ҳам, бевосита ҳам хориж фуқаролари Ўзбекистондаги ер участкаларини хусусийлаштириш жараёнида иштирок эта олмаслиги лозим. Бу жуда кўп давлатлар учун асосий принцип. Давлатнинг субъективлиги, суверенитети, маҳаллий аҳолига ҳурмат, асрлар давомида шу заминда яшаб келаётган аҳоли кайфиятидан келиб чиқиб шундай қилинади.\nИккинчи масала, йирик ер эгалари юзага келишига йўл қўймаслик керак. Бу латифундиялар дейилади, шулар пайдо бўлишининг олдини олиш керак. Йирик ер эгалари ерга бўлган муносабат сифатини фақат пасайтиради.\nУчинчи масала, амалдаги ерга нисбатан номи бошқача бўлган одамларнинг ҳуқуқлари поймол этилишига йўл қўймаслик керак. Ҳозирги кунгача бизда ер участкаларига нисбатан 6та кўринишдаги ҳуқуқ мавжуд эди. Мулк, яъни эгалик ҳуқуқи мавжуд эмас. Лекин бу ерда ижара ҳуқуқи ҳам бор, фойдаланиш ҳуқуқи, мерос қолдириш ҳуқуқи асосида фойдаланиш ҳуқуқи каби бир нечта кўринишдаги нормалар бор. Аҳолининг жуда катта қисми мерос қолдириш мумкин бўлган фойдаланиш ҳуқуқи асосида ўзларининг яшаш жойларида истиқомат қилишади. 90-95 фоиз аҳоли худди шундай ўзларининг ер участкаларида, тақдим қилинган томорқаларида уйларини қуришган, бир неча авлодлар давомида униб-ўсиб келишган. Шунинг учун ҳам уларнинг ҳуқуқларини таъминлаш асосий масала бўлиши керак. Чунки ерни хусусийлаштириш ёки хусусийлаштирилмаган ер участкаларини ижарага бериш орқали пул жамғаришимиз, бундан пул топишимиз керак деган вазифа қўйиладиган бўлса, катта хато бўлади. Бу ижтимоий кайфиятни яхшиламайди, аксинча уни ёмонлаштиради, холос.\nМенинг фикримча, жисмоний шахсларга ўзининг фойдаланиш ҳуқуқига эга бўлган турар жойлардаги ер участкаларини автоматик тарзда хусусий мулк сифатида қайта расмийлаштиришга рухсат бериш керак. Юридик шахсларга нисбатан эса уларнинг мулки жойлашган ер участкаларини белгиланган методология бўйича сотиш мумкин. Яқинда Сирдарёда ер солиғининг 50 баравари миқдоридаги коэффициент қўлланди, давлат раҳбари томонидан ўтказилган йиғилишда эса ер солиғининг 20 баравари миқдоридаги коэффициент эълон қилинди. Бу дегани, ер солиғингизнинг 20 ёки 50 баравари миқдорида тўлов тўлайсиз ва натижада сизнинг ерингиз мақоми вақтинча фойдаланиш ҳуқуқидан мулк ҳуқуқига ўтказилади. Шу механизмни имкон борича тадбиркорлик субъектларига нисбатан қўллаш керак, аҳолига эмас. Бу билан биз аҳолининг ҳозирги сиёсатга, ҳозирги бўлаётган ўзгаришларга ишончини сақлаб қола оламиз.\nАгарда биз Ўзбекистонда ўзининг турар жойларидаги ер участкаларини хусусийлаштириш орқали шунча пул жамғарар эканмиз деган йўлдан юрадиган бўлсак, савол ва эътирозларни кўпайтириб юборишимиз мумкин. Хусусан, бу камбағаллик билан боғлиқ масалаларга ҳам бориб тақалади, яъни бизнинг камбағалларимизнинг бошқа давлат камбағалларидан фарқли жиҳати уларнинг аксарияти ота-бобосидан қолган, авлоддан авлодга ўтиб келаётган ўз мулкларига эга. Шу сабаб бу жуда ҳам нозик ва эҳтиёткорлик билан муносабатда бўлиш керак бўлган масала ҳисобланади.\nАлбатта, ер участкаларининг очиқ, ҳеч қандай истисносиз, бюрократияга иш қолдирмайдиган воситалар орқали хусусийлаштирилишини тўлиқ қўллаб-қувватлаш керак. Лекин қайси ҳаракат бўлишидан қатъи назар бу механизмлар қонун даражасида қабул қилиниши керак. Биз аҳоли қатламларининг бундай резонансли ижтимоий қонунлар қабул қилинаётганда муҳокамаларда иштирок этишини таъминлашимиз даркор. Мен референдум ташкил қилиш керак демоқчимасман, аммо бу каби масалаларни ҳал қилаётганда жамоатчилик томонидан камида 6 ой давомида кенг муҳокама қилинадиган йўлдан юришимиз керак. Бу ҳозирги янги даврнинг иккинчи босқичидаги асосий масалалардан биттаси ўзи.\nЮқорида таъкидлаганимдек, шошма-шошарлик билан иш тутиб ҳам бўлмайди, лекин бизга ўхшаб ҳаддан ташқари узоқ давр мобайнида кейинга қолдириш ҳам имконсиз. Ўша эски даврдан ўтиб келган энг асосий муаммоларимиздан биттаси ер муносабатларининг тартибга солинмагани бўлган. Натижада бу ҳуқуқларнинг тартибга солинмагани учун уни ҳар доим, ҳар дақиқада бузавериш мумкин. Қачондир шу масалани қонунийлаштиришимиз керак эди. Лекин буни кенг аҳоли муҳокамалари ва қонун доирасида амалга оширишимиз керак.\n— Бу ўзгаришлар иқтисодиётга ҳам таъсир қилиши мумкинми?\n— Ерга нисбатан мулкчилик шаклининг ва муносабатларининг ўзгариши иқтисодий ўсишни ҳам тезлаштиради. Эътибор қаратадиган бўлсак, ер Ўзбекистонда гаров объекти эмаслигининг ўзи, унинг пул айланмасидан ташқарида эканини англатади. Бизнинг машинамиз, уй-жойимиз, дўконларимиз капиталистик муносабатларга кирган, аммо ер капиталистик муносабатларга кирмаган. Асосий қоида ерни капиталистик муносабатларга киритишда бўлиши керак. Бирор мамлакат ерни бозор воситасига айлантирмасдан туриб иқтисодий ўсиш доимийлигини таъминлай олмаган. Албатта, бу йўлдан ўтилиши керак.\n— Баъзи мамлакатларда дастлабки даврда хорижий инвестицияларни жалб қилиш учун ерни хорижликларга мулк ҳуқуқи асосида бериш амалиёти қўлланган. Масалан, Сингапурда мустақилликнинг дастлабки йилларида шу йўлдан юрилган. Ҳозирги инқирозли даврда инвестиция оқимини жалб қилиш учун шунга ўхшаш тадбирларни амалга ошириш тўғри бўлмайдими?\n— Йўқ, мен бундай ҳисобламайман. Сингапур каби мамлакатлар бу масалада умуман Ўзбекистонга қиёсланадиган мамлакат эмас. Чунки бу мамлакат тарихан очиқ шаҳар бўлиб келган. Мустамлака пайтида ҳам, ундан аввал Хитой босқини даврида ҳам шундай очиқ кўринишда бўлган. Асрлар давомида ўз қарашларига ва қадриятларига эга бўлган туб аҳолиси мавжуд бўлмаган. Масалан, сингапурлик одам индонезиялик келиб қўшни бўлиб, ёнидан 50 гектар ёки 5 гектар ерни эгалласа, унда оғриқлар пайдо бўлмайди. Чунки менталитет шундай шаклланган.\nИккинчидан, Сингапур шаҳар-давлат бўлгани учун ҳеч ким хавф солмаган. Чунки унинг суверенитети очиқлигида бўлган. Ўзбекистоннинг суверенитетини унинг очиқлигида дея олмаймиз. Айни пайтдаги мураккаб глобал жараёнларда бизнинг суверенитетимизга шарқдан ҳам, шимолдан ҳам турли даражадаги хавфлар мавжуд. Буни инобатга олишимиз керак, буларни кўздан қочириб бўлмайди.\nМен хорижликларга ер сотиш ёки сотмаслик борасида Ўзбекистоннинг тажрибасини қанақадир Сингапур ёки Европадаги айрим давлатлар: Мальта ёки Кипр билан солиштирмаган бўлардим. Биз бу масалани ўзимизга яқин давлатлар: Қозоғистон, Қирғизистон, Туркманистон, Туркия каби давлатлар билан қиёслардим. Мен таъкидламоқчи бўлган нарса, бошқалар қилган хатони қилишимиз керак эмас. Масалан, Қозоғистонда Хитойга нисбатан қўрқув бор. Чунки хитойликлар қандай кўринишда кириб боришидан қатъи назар, кириб борган ҳудудини ҳеч қачон тарк этмайди. Тарихан қарасангиз ҳам, Хитой диаспораси кириб борган жойини ҳеч қачон тарк этмаганини кўришингиз мумкин. Бу ҳудудда улар ўз диаспорасини яратади, интеграциялашиб ҳам кетмайди. Шу муаммони инобатга олишимиз керак.\n— Йирик ер эгалари пайдо бўлишига йўл қўймаслик керак дедингиз. Бунинг жамият учун қандай салбий жиҳатлари бор?\n— Йирик ер эгалиги деганда, мен бутун бошли туманларнинг ер майдонлари 2-3та ер эгалари ўртасида тақсимланиб қолишини назарда тутяпман. Улар ўзининг миқёсида маҳаллий ҳокимиятларни таъсир доирасига тушира оладиган имкониятларга эга бўлади. Бутун инфратузилма ўшаларга боғлиқ бўлиб қолади, уларнинг босими остида шаклланишига олиб келади. Бутун бошли маҳаллий сиёсатнинг амалга оширилиши шуларга боғлиқ бўлиб қолади. Биздаги шароитда йирик ер эгалигининг асосий хавфи шундан иборат.\nИккинчи хатари шундаки, ер майдонлари сунъий суғоришга асосланган, яъни сув ресурсларининг тақсимланиши билан боғлиқ. Ер эгалари қанча йирик бўлса, сув назорати уларнинг қўлига ўтиб кетиш эҳтимоли юқори. Бу ҳам катта хатар ҳосил қиладиган нарса. Бунда табиий равишда йирик ер эгаларининг имконияти майда ер эгалариникига нисбатан юқорироқ шаклланади. Майда ер эгаларининг йирик ер эгаларига боғлиқлиги юзага келиб қолади.\nУчинчи хатари шундаки, йирик ер эгалари ерга нисбатан алоҳида, боғланган муносабатда бўлмайди. Улар ерга исталган пайтда сотиб юбориладиган объект сифатида муносабатда бўлади. Шу томонлари ҳам мавжуд. Иқтисодиётнинг бошқа соҳаларидан биламизки, қайси соҳа бўлишидан қатъи назар ишлаб чиқаришми, хизмат кўрсатишми, умуман олганда, мулкнинг, савдонинг бир қўлда тўпланиб қолиши фақат зарар келтиради. Монополистик муносабатлар доимий равишда иқтисодий ўсишни ҳам, ижтимоий тенгликни ҳам бузадиган омиллар ҳисобланади.\nЎзбекистонликлар дунёдаги энг кўчмас халқлардан биттаси. Ўз туғилган жойига, заминига турли ришталар билан маҳкам боғланган халқ. Биз шундай анъаналарга эгамизки, маҳаллада кимдир ҳовлисини турли сабаблар билан сотаётган бўлса, аввал маҳаллага мурожаат қилади, четдан келиб ўша маҳаллага бегона одам киришини ҳам лозим топмайди. Бу ўта нозик масала деганимнинг асл сабаби ҳам шунда, аслида. Кўчмас халқларда ернинг ўрни ҳаддан ташқари юқори. Мақолларимизга ҳам ерга бўлган муносабат сингиб кетган. Ойбекнинг «Қутлуғ қон» романида ҳам Мирзакаримбой битта эпизодда жияни Йўлчи қишлоқдаги ерини сотиб тоғасининг олдига келганда «Эй жиян, эр киши ер сотмайди», дея қаттиқ койийди. Бу нарса шу даражада менталитетимизга сингиб кетганки, бизда бир тумандан иккинчи туманга кўчиш ҳам деярли мавжуд эмас.\n12:51 / 30.03.2022\nРубл нега мустаҳкамланмоқда?\nГалина Саидова савдони эркинлаштириш хавфлари ҳақида гапирди. Иқтисодчилар у келтирган аргументларни рад этди


Чоршанба, 12 Феврал\nБугун, 12 февраль куни Ўзбекистон Миллий олимпия қўмитасининг навбатдан ташқари XXXVI Бош Ассамблеяси бўлиб ўтди. Бу ҳақда МОҚ матбуот хизмати хабар бермоқда.\nУнда Жисмоний тарбия ва спорт вазири Дилмурод Набиев, МОҚ президенти Рустам Шоабдураҳмонов, Ўзбекистон Республикаси Президенти администрацияси (ЎзРПА) масъул ходими Шавкат Султонов, МОҚ вице-президентлари Азизжон Камилов ҳамда Сакен Полатов, Ижроқўм вакиллари ва ОАВ ходимлари иштирок этишди.\n«Ассалому алейкум, қадрли Ассамблея иштирокчилари. Кўриб турибман, бу жойда бегона инсон йўқ. Барчамиз Рио Олимпиадасига тайёргарлик жараёнида елкама-елка ишлаган эдик. Бунгача 2 йил вазирликда спортимиз ривожи йўлида қўлдан келганча ишладим. Бу жой мен учун бегона эмас. Аминманки, давлатимизнинг қўллаб-қувватлаши ва ёрдами билан Токио-2020 Олимпиадасидан халқимиз ва муҳтарам Президентимизни хурсанд қилган ҳода юзимиз ёруғ бўлиб қайтамиз», – деди Ойбек Касимов.\nОйбек Омилович Касимов 1980 йил Тошкент шаҳрида туғилган. Фаолияти давомида «Пахтакор» футбол клуби, Тошкент шаҳар футбол федерацияси, Миллий олимпия қўмитаси ҳамда Жисмоний тарбия ва спорт вазирлигида турли лавозимларда фаолият олиб борган. Рио Олимпиадасидан сўнг кўрсатган хизматлари учун давлатимиз томонидан «Дўстлик» ордени билан тақдирланган.\n«Олдимизда Токио-2020 ёзги Олимпия ўйинларига спортчиларимизни муносиб тайёрлаш, терма жамоаларимизга барча шароитларни яратиб бериш вазифаси турибди. Япониядаги Олимпиада стартига эса бор йўғи 163 кун вақт қолди. Айни пайтда давлатимиз Олимпиадага тайёргарлик бўйича бизни ҳар томонлама қўллаб-қувватлаб келмоқда. Хусусан, спорт федерацияларида шифокор, диетолог, психолог, массажчи, матбуот-котиби каби янги штатлар очилди ва бу борада мутахассислар енг шимариб ишга киришишди. Умид қиламизки, яқинлашиб келаётган Олимпиадада спортчиларимиз бундай эътиборга ўз ғалабалари билан муносиб жавоб қайтаришади», – деди Рустам Шоабдураҳмонов.\nШунинг билан, Ўзбекистон Миллий олимпия қўмитасининг навбатдан ташқари XXXVI Бош Ассамблеяси ўз ишини якунлади, дейилади хабарда.\nОйбек Қосимов МОҚ